Most-Híd hľadá riešenia pre spoluprácu s SMK, bez ústupkov to nepôjde

BRATISLAVA. Parlamentná strana Most-Híd aj naďalej hľadá riešenie pre vytvorenie efektívnej spolupráce. Po pondelkových (28. 10.) rokovaniach s SMK to uviedol člen predsedníctva Mosta-Híd László Sólymos. TASR o tom informovala hovorkyňa Mosta-Híd Klára Magdeme. "Uvedomujeme si zodpovednosť za zabezpečenie reprezentácie národnostných menšín a regiónov v ďalšom parlamente. Sme presvedčení, že dohoda musí vzniknúť predovšetkým medzi dvoma veľkými stranami," povedal Sólymos. Ako uviedla Magdeme, strana je v sporných otázkach schopná kompromisov a "v záujme predvolebnej spolupráce rovnaký prístup očakáva aj od ďalších subjektov". Nedohoda voličov zneistí a odradí od účastí vo voľbách, pripomenula maďarská strana. Most-Híd je naďalej presvedčený, že základom širokej predvolebnej spolupráce má byť dohoda dvoch relevantných strán, Mosta-Híd a SMK. "Strana je tiež presvedčená, že parlamentná reprezentácia národnostných menšín a regiónov po voľbách v roku 2020 bez dohody s Mostom-Híd bude vážne ohrozená," uviedol Most-Híd. Strana SMK vyhlásila, že spolupráca však nebude možná bez istých ústupkov. Podľa tlačového tajomníka SMK Róberta Králika je prioritou strany dosiahnutie dôveryhodného politického zastúpenia maďarskej komunity v Národnej rade. Pri spolupráci strán SMK, Most-Híd, Maďarské fórum, MKDA a hnutia Spolupatričnosť je podľa neho podstatné, aby si každá zo zúčastnených strán mohla zachovať svoju identitu a hodnotové zameranie. Podotkol, že pre SMK je prvoradým cieľom, aby bola nová vláda zostavená bez Smeru, SNS a ĽSNS. Predsedníctvo SMK odmietlo predvolebnú spoluprácu s Mostom-Híd, ktorú predtým vyrokovali delegácie strán. Podľa vyrokovaného návrhu mali strany spoločne kandidovať aj s MKDA na jednej kandidačnej listine. MKDA mala vytvoriť volebnú stranu s názvom Strana regiónov Most MK. Predsedovia strán nemali byť na čele kandidátky. SMK po odmietnutí dohody avizovala, že chce naďalej iniciovať stretnutie k ďalšej spolupráci. Maďarské aj ďalšie menšinové strany rokovali o prípadnej predvolebnej spolupráci už počas leta. Spomínali sa viaceré možné spolupráce. Nateraz sa na spolupráci dohodol len vládny Most-Híd s mimoparlamentnou stranou MKDA.


Prehrala prvý raz v novej sezóne. Chelsea nestačila na Liverpool

Za domácich sa gólovo presadil Diego Costa, za hostí Dejan Lovren a Jordan Henderson.

LONDÝN. V jedinom piatkovom stretnutí piateho kola najvyššej anglickej futbalovej súťaže triumfoval FC Liverpool nad FC Chelsea na Stamford Bridge 2:1. Hostia sa ujali vedenia už v sedemnástej minúte, keď po presnej prihrávke Coutinha otvoril skóre zápasu Dejan Lovren. O devätnásť minút neskôr zvýšil na 2:0 kapitán hosťujúceho tímu Jordan Henderson. Chelsea do konca duelu už iba skorigovala výsledok, v 61. minúte skóroval kanonier Diego Costa. Zverenci talianskeho trénera Antonia Conteho utrpeli prvú ligovú porážku v sezóne. Chelsea - Liverpool 1:2 (0:2)Góly: 61. Diego Costa - 17. Lovren, 36. J. Henderson


Schmiedlová prehrala na grandslame jedenásty zápas v rade, vyradila ju Puigová

Vo Wimbledone sa jej ešte nepodarilo postúpiť do druhého kola.

Dvojhra žien - 1. kolo: Monica Puigová (Portor.) - Anna Karolína Schmiedlová (SR) 5:7, 6:4, 7:5 WIMBLEDON. Slovenská tenistka Anna Karolína Schmiedlová vypadla už v 1. kole dvojhry žien na grandslamovom turnaji vo Wimbledone. V pondeľňajšom dueli nestačila na Monicu Puigovú z Portorika v troch setoch 7:5, 4:6 a 5:7. Zápas trval 157 minút. Puigová sa v 2. kole stretne s trojkou turnaja Češkou Karolínou Plíškovou, ktorá zdolala Číňanku Lin Ču 6:2 a 7:6 (4). Juhoameričanka premenila prvý mečbal po 2:34 h, 24-ročnej Schmiedlovej nestačil priebežný obrat v treťom sete z 1:4 na 5:4. Úradujúca olympijská víťazka Puigová (52. v rebríčku WTA) ukončila zápas sériou troch víťazných hier. Jej slovenská súperka mala na konci bilanciu es a dvojchýb 0:12. Dvadsaťštyriročná Schmiedlová (87. v rebríčku WTA) ani na šiesty pokus neprešla cez 1. kolo na Wimbledone. Hneď po úvodnom zápase sa na grandslamovom turnaji lúči po jedenásty raz za sebou. Túto negatívnu sériu naťahuje od Australian Open 2016. Schmiedlovej maximom na turnajoch "veľkej štvorky" zostávajú 3. kolá z Roland Garros 2014 a US Open 2015.


Záchranky s lekárom v Tornali a Levoči neobnovia

Od januára v mestách za pacientmi nejazdia sanitky s lekármi, ale so zdravotníckymi záchranármi.

BRATISLAVA. Ministerstvo zdravotníctva nevyhovelo petíciám za obnovenie fungovania staníc rýchlej lekárskej pomoci v Kysuckom Novom Meste, Levoči a Tornali. Informuje o tom na svojom webe. Od januára v týchto mestách za pacientmi nejazdia sanitky s lekármi, ale so zdravotníckymi záchranármi. Ministerstvo tvrdí, že tento krok priniesol efektívnejšie využívaniu lekárov v podmienkach záchrannej zdravotnej služby, ako aj zefektívnenie vynakladania zdrojov z verejného zdravotníctva. Úspora pri zmene jednej ambulancie predstavuje 854.000 eur na jedno licenčné obdobie. Transformácia mala pomôcť aj zvýšeniu dostupnosti poskytovania záchrannej zdravotnej služby pri nezmenenej kvalite poskytovania neodkladnej zdravotnej starostlivosti v zásahovom území. Ministerstvo začalo meniť od začiatku tohto roka viaceré stanice rýchlej lekárskej pomoci (RLP) na stanice rýchlej zdravotnej pomoci (RZP). Zmeny sa v januári dotkli Kolárova, vo februári Sabinova, Rajca, Levoče, Kysuckého Nového Mesta a Tornale. V marci prišli na rad Zavar, Rovinka či Bratislava Ružinov I. Zmena sa urobila na žiadosť samotných poskytovateľov záchrannej zdravotnej služby a so súhlasom operačného strediska. Ministerstvo už podobný krok urobilo v roku 2013, z RLP sa na RZP transformovalo 26 staníc.


Na Jupiteri vybuchol meteor, fotograf ho zachytil v správnej chvíli

BRATISLAVA. Vidieť Jupiter na nočnej oblohe nie je nezvyčajné. No spozorovať v jeho atmosfére vybuchujúci meteor je naozaj výnimočné. Americký astrofotograf Ethan Chappel z Texasu takýto úkaz nielenže videl, ale podarilo sa mu ho zachytiť aj na záberoch. Výbuch meteoru pozoroval 7. augusta 2019 krátko po štvrtej hodine ráno miestneho času. "Dnes v noci som zobrazoval Jupiter," napísal Chappel na twitteri. "Vyzerá to úplne ako záblesk z nárazu v južnom rovníkovom páse." Meteor sa začne na krátkom videu ukazovať okolo siedmej sekundy. V ľavej časti Jupiteru tesne pod rovníkom sa najskôr objaví nepatrný biely fliačik, ktorý je postupne čoraz jasnejší. Následne vybledne a zmizne. Fotograf Chappel si výbuch všimol až pri prezeraní záberov. Vo chvíli, keď k úkazu došlo, sa totiž pozeral na oblohu a sledoval meteorický roj Perzeidy v atmosfére Zeme, ktorý vrcholí 13. augusta. Meteor, ktorý vybuchne pri vstupe do atmosféry, sa nazýva aj bolid. Tieto nebeské úkazy sú celkom bežné na Zemi, ale aj na Jupiteri. Výnimočné je takýto úkaz odfotiť. Je to veľmi kratučký jav, trvá pár sekúnd. "Je to veľmi kratučký jav, trvá pár sekúnd," povedal pre web ScienceAlert astronóm Jonti Horner z austrálskej univerzity v Južnom Queenslande. "Nebol by taký viditeľný, keby ste sa pozerali cez okulár teleskopu. Väčšinu času tieto javy pominú bez povšimnutia a pozorovania. Polovica z nich sa deje na odvrátenej strane planéty. Existuje veľa vecí, ktoré znemožňujú pozorovanie týchto udalostí." Keďže bol bolid viditeľný zo Zeme, je možné, že do hustej atmosféry Jupitera vrazil väčší objekt. Planéta mohla vlastnou gravitáciou pritiahnuť rôzne objekty zo svojho okolia alebo kométy či asteroidy z pásma asteroidov medzi Marsom a Jupiterom.


Riaditeľka Shell Slovakia: Nie sme len totemy pri cestách

Otázne ostáva, či bude o 25 rokov názov čerpacia stanica vôbec ešte adekvátny.

Shell oslavuje na Slovensku 25. narodeniny. Ako sa za 25 rokov vyvinula čerpacia stanica? Rozšírila sa ponuka palív, postupne sa vyvíjajú, ale najväčšou zmenou je pridaná hodnota. Na čerpaciu stanicu sa kedysi chodilo výhradne tankovať, dnes ponúka aj rôzne tovary a služby. Na slovenskom trhu sme sa za tých 25 rokov najviac snažili zlepšiť soft skills – nejde len o ponuku čerpacej stanice, ale aj o správanie personálu k zákazníkom. Starostlivosť o zákazníka je pre nás stredobodom – chceme, aby sa na pumpe cítil príjemne a rád sa tam vracal. Ani na Slovensku však nie sme len čerpacie stanice, totemy popri cestách. Shell je v prvom rade globálna energetická spoločnosť. Bratislavské letisko je jedným z dvesto v Európe, ktorému Shell Aviation dodáva pohonné látky pre lietadlá. Takisto v rámci divízie Shell Energy Europe dodávame plyn, nepriamo aj predávame oleje a mazivá. Akú budúcnosť očakávajú čerpacie stanice – o ďalších 25 rokov? Myslím si, že o ďalších 25 rokov sa budú poskytovať služby, ktoré dnes ani neexistujú. Otázne ostáva, či názov čerpacia stanica vôbec bude ešte adekvátny. Podobne ako sme kedysi „vytáčali“ telefónne čísla, no dnes ich v skutočnosti vyťukávame. Na budúcnosť sa pozeráme v širšom kontexte a rozmýšľame, aký dosah na nás budú mať alternatívne palivá a klimatické zmeny. Globálne energetické scenáre si Shell pravidelne vypracúva už viac ako 40 rokov. V iných krajinách už začíname s komerčnými zámermi v alternatívnych palivách. V Nemecku sme napríklad súčasťou joint venture, ktorá stavia vodíkové čerpacie stanice – momentálne ich je osem, do roku 2023 sa plánuje rozšírenie na štyristo. Plány máme aj v Británii a Kalifornii. Shell je najväčším maloobchodným reťazcom pôsobiacim pod jednou značkou – máme takmer 43 000 čerpacích staníc, kde zamestnávame pol milióna ľudí. Rozvoj tohto biznisu je preto mimoriadne dôležitý – aktívne vstupujeme do tvorenia toho, ako bude v budúcnosti vyzerať. Páči sa mi citát: Predpovedať je ťažké, a to obzvlášť, ak ide o budúcnosť. Benzín E10 naozaj môže znamenať problém pre staršie typy motorov. Myslím, že na Slovensku nás ešte bude čakať diskusia. Veľkou témou blízkej budúcnosti je palivo E10, na ktoré nie sú staršie motory prispôsobené. Príde E10 aj na Slovensko? Štáty EÚ majú do roku 2020 splniť povinnosť, aby z celkovej spotrebovanej energie v doprave predstavovala 10 % energia z obnoviteľných zdrojov. Zároveň majú distribútori palív splniť záväzok znížiť emisie skleníkových plynov o šesť percent do roku 2020. Niektoré štáty siahajú po palive E10, iné zvyšujú podporu elektromobility, CNG či iných alternatívnych palív. Benzín E10 (s 10 percentami biozložky) naozaj môže znamenať problém pre staršie typy motorov. Je to celoeurópska téma, ktorá vyplýva z legislatívy o obnoviteľných zdrojoch. O tomto kroku nerozhoduje petrolejársky priemysel, rafinérie ani predajcovia palív. Požiadavky ekológie, výrobcov automobilov a spotrebiteľov by sa mali zladiť. Myslím, že na Slovensku nás ešte bude čakať dialóg medzi zákonodarcami, výrobcami automobilov, petrolejármi aj výrobcami biozložiek. Pred rokom sa začala „kauza výfukových emisií“. Ako sa pozerá na tento problém výrobca palív? Auto predsa vypustí toľko škodlivých plynov, koľko paliva spáli. Veľkí výrobcovia sa snažia palivá skvalitniť – palivo s aditívami či vyšším podielom biozložiek znižuje emisie auta, môže znižovať aj spotrebu – a keď sa zníži spotreba, znížia sa emisie. Naši zákazníci k nám možno budú chodiť menej často, no áut bude pribúdať. Ľudia chcú navyše s autami jazdiť čoraz viac. Štatistiky nám ukazujú, že spotreba palív naďalej rastie. Podľa akých faktorov si zákazník vyberá čerpaciu stanicu? Určite najviac rozhoduje poloha. Zákazníci sú však rôzni a ich motívy sa líšia. Môže ísť o zvyk, o kvalitné palivá alebo zvláštne služby, ochotu personálu, samozrejme, aj o cenu. U niektorých rozhodne akcia či vernostný program. Na Shell napríklad chodia vďaka vonkajšej obsluhe rady ženy. Personál pri čerpacích stojanoch pomôže s natankovaním, čo je pohodlné. Iní k nám chodia po kvalitné palivá či po dobrú kávu vrátane tej od Starbucksu. Ako vnímate čas okolo polnoci, keď sa zavrú všetky čerpacie stanice na Slovensku – vrátane tých „nonstop“? Aj ja som sa s tým stretla na našej čerpacej stanici. Približne desaťminútová technická prestávka je potrebná – nejde len o legislatívne požiadavky, no nemala by byť dlhšia. Personál to však niekedy zneužije. Dlhodobo pracujeme s našimi zamestnancami, aby vedeli, že v centre úsilia je zákazník a pridlhá prestávka ho môže odradiť. Väčšina slovenských čerpacích staníc kupuje hotové palivá od Slovnaftu. Nezhoršuje to iným značkám imidž, vnímanie u zákazníkov? Čo sa týka našich palív, odoberáme základný benzín a motorovú naftu z viacerých zdrojov vrátane slovenskej rafinérie. Palivá potom precházajú aditiváciou našimi jedinečnými aditívami. Každá rafinéria vyrába produkty podľa európskych noriem, takže základ kvality je garantovaný. Dôležité je, ako k palivám pristupujú predajcovia a aké aditíva pridávajú. Tie menia produkt zo štandardného na unikátny, s lepšími vlastnosťami. Každá značka má vlastnú zmes aditív, naše vyvíjame s využitím poznatkov z motoršportu. Technológie, ktoré testuje vo formule 1 tím Scuderia Ferrari, prenášame do komerčných palív. Shell V-Power Racing Nitro+ sa na 99 percent zhoduje s palivom, s ktorým jazdia monoposty Scuderia Ferrari. Viaceré štúdie potvrdzujú, že medzi palivami je rozdiel. Podľa nich má napríklad Shell V-Power Nitro+ preukázaný čistiaci účinok. Kvalitné palivo spozná šofér napríklad na tichšom alebo výkonnejšom správaní motora, v dlhodobom horizonte na stabilnom výkone. Ako obyčajný motorista spozná, že tankuje lepšie palivo, prípadne, že natankoval zlé? Na Slovensku je kvalita palív na vysokej úrovni, jedna z najlepších v regióne. Technické normy nepustia. Kvalitné palivo spozná šofér napríklad na tichšom alebo výkonnejšom správaní motora, v dlhodobom horizonte na stabilnom výkone. Nekvalitné palivo môže mať pre motor fatálne následky, často však rozdiel po jednej nádrži nebadať. Vodič si môže všimnúť stratu výkonu alebo zmenu správania auta – v tom prípade odporúčam ísť hneď do servisu. Užitočné je nechávať si doklady z čerpacích staníc, viesť si históriu toho, čo a kde sa tankovalo. Podľa toho sa dá vystopovať zdroj problémov. Človek si predstaví, že aditív je v pomere k základnému palivu veľmi málo. Ako môžu spôsobiť nejaký rozdiel? V živote je rozdiel medzi dobrým a vynikajúcim práve v tom jednom percente. Kvantita nie je veľká, ale rozdiel je podstatný. Aditíva, ktoré pridávame do na- šich palív, znižujú koróziu na ventiloch, predlžujú životnosť motora a zlepšujú výkon. Pre tých, ktorým na motore záleží, majú prémiové palivá opodstatnenie. Rozširujú sa na Slovensku „jednopumpové značky“? Aj na úkor tých väčších? Samozrejme, aj počet menších podnikateľov v tomto segmente rastie. Využívajú diery na trhu alebo nájdu miesto, kde čerpacia stanica chýba. Ale aj veľké značky ako Shell naďalej rozširujú svoju sieť. Čo všetko vplýva na cenotvorbu palív na Slovensku? Základným faktorom bude asi cena, za ktorú nakupujete základné palivá od Slovnaftu. Predajná cena pohonnej látky je otázkou ponuky a dopytu. Musíme svojimi cenami reagovať na to, aká je situácia na trhu a nastaviť ich tak, aby sme boli konkurencieschopní. Veľa zákazníkov je cenovo citlivých, cena pre nich hrá významnú úlohu, a tomu sa musíme prispôsobiť. Slovnaft so svojím podielom na trhu hrá pomerne významnú úlohu. Naše rozhodnutia ohľadom cien sú však nezávislé. Drvivú väčšinu kilometrov ľudia prejazdia bez ohľadu na cenu palív. Znamená to aj, že na niektorých pumpách – napríklad na diaľnici – si môžete vypýtať viac? Diaľnica je špecifický prípad, keď- že náklady na prevádzku pumpy na diaľnici sú vyššie. Sme podnikateľský subjekt, ktorý chce vytvárať zisk, ceny palív preto musia reflektovať náklady. Je u nás situácia podobná ako v Nemecku, kde pumpy na noc zdražujú? Ceny sledujeme počas celého dňa, ale k zmenám nedochádza tak, že by sme nastavovali špeciálnu nočnú cenu. Oproti cenám palív spred siedmich, ôsmich rokov sú dnes pohonné látky na Slovensku relatívne lacné. Prejavilo sa to na tom, koľko Slováci tankujú? Napriek všetkému, čo sme povedali, cena určite zohráva úlohu. Drvivú väčšinu kilometrov ľudia prejazdia bez ohľadu na cenu palív. Kým sa cena hýbe v nejakom rozumnom rozpätí, na rozhodovanie zákazníka to nemá veľký vplyv, nezačne cestovať vlakom alebo autobusom. Rozhovor bol je súčasťou prílohy denníka SME, ktorá vznikla za finančného príspevku spoločnosti Shell Slovakia. Tento text ste mohli čítať vďaka tomu, že platíte za obsah. Vážime si to.


Peňažné náhrady pre reštituentov poslanci neschválili

Mesto nezabezpečilo náhradné bývanie, takže je povinné vyplácať rozdiel v nájmoch.

Bratislava 26. apríla (TASR) - Metodiku vyplácania rozdielu medzi trhovým a regulovaným nájomným pre vlastníkov reštituovaných bytov v stredu bratislavskí mestskí poslanci neschválili. Hlavné mesto má pritom od začiatku tohto roka zákonnú povinnosť vyplácať vlastníkom tento rozdiel, pretože do konca roka 2016 nezabezpečilo náhradné nájomné bývanie pre 580 žiadateľov z reštituovaných bytov. Na plnenie tejto povinnosti vyčlenila samospráva v tohtoročnom rozpočte tri milióny eur. Hlavné mesto začalo od januára prijímať od vlastníkov reštituovaných bytov žiadosti o vyplácanie rozdielu medzi trhovým a regulovaným nájomným. "Žiadosti, ktoré boli mestu doručené, sú nejednotné a výška nároku je odôvodňovaná rôznorodo. Z približne 300 doručených žiadostí bolo k 13 žiadostiam pripojené aj preukázanie výšky nároku znaleckým posudkom, ďalších 22 žiadateľov zaslalo znalecké posudky bez znaleckej pečiatky. Ďalších 180 žiadostí zaslala v mene svojich klientov advokátska kancelária bez údajov o konkrétnej výške požadovanej kompenzácie," priblížila Katarína Kohútiková z komunikačného oddelenia bratislavského magistrátu. Ostatní žiadatelia požadujú podľa jej slov vyplácanie kompenzácií iba na základe odhadu podľa údajov z internetu, ako sú ceny nájmov v danej lokalite, či podľa ponuky realitných kancelárií. Magistrát tvrdí, že musí postupovať v súlade so zákonom a hospodárne nakladať s majetkom mesta, ako aj nediskriminačne vyplácať rozdiel medzi trhovým a regulovaným nájomným. "Metodiku vyplácania rozdielu medzi trhovým a regulovaným nájomným vlastníkom reštituovaných bytov vypracovali odborné útvary magistrátu najmä z dôvodu, že príslušná zákonná úprava je len rámcová a neobsahuje bližšie detaily určenia tohto rozdielu," vysvetlila Kohútiková. Metodika bola predložená mestskému zastupiteľstvu ešte v marci. Keďže tento bod poslanci nestihli prerokovať, zaoberali sa ním až v stredu. Ak by ju poslanci schválili, mesto by podľa nej postupovalo a vyplácalo vlastníkom reštituovaných bytov rozdiel medzi regulovaným a trhovým nájomným. Rozdiel by bol vlastníkom vyplatený aj spätne, teda od 1. januára. Mesto chce náhradné nájomné byty aj postaviť a s ministerstvom dopravy a výstavby sa dohodlo, že ich bude možné zaobstarať aj kúpou. Výstavbu prvých 68 náhradných bytov spustil magistrát v bratislavskej mestskej časti Dúbravka, v lokalite Pri kríži. Ich stavbu viackrát stopli mestskí poslanci a nesúhlas vyjadrila aj mestská časť, podľa ktorej je potrebné najskôr vyriešiť zeleň a vybudovať parkovisko pre autá, ktoré doteraz stáli na mieste začatej výstavby. Mesto však tvrdí, že stavať ju núti zákon a neriešením situácie môže mesto prísť o množstvo peňazí. Podľa primátora Bratislavy Iva Nesrovnala výstavbu nebrzdí žiadny vecný problém, len záujem určitej skupiny ľudí, ktorým nevyhovuje verejnoprospešný projekt. "Sú tam všetky potrebné povolenia, zeleň je vyriešená, trvalé parkovanie, ktoré ráta so 181 miestami, je vyriešené a dočasné parkovanie takisto, čaká sa len na súhlas starostu Dúbravky," uviedol.


Alexeja Leonova pochovali v Moskve

V marci 1965 sa Leonov stal prvým človekom, ktorý vstúpil do otvoreného kozmu.

MITIŠČI. Na vojenskom pamätnom cintoríne neďaleko Moskvy pochovali v utorok bývalého ruského kozmonauta Alexeja Archipoviča Leonova, ktorý v roku 1965 ako prvý človek v histórii vystúpil do otvoreného vesmíru. Legendárny kozmonaut zomrel v piatok vo veku 85 rokov. Ruské médiá predtým zverejnili, že Leonov mal posledné roky zdravotné problémy. Na veľkolepom obrade sa zúčastnili stovky ľudí vrátane iných slávnych kozmonautov. Alexej Archipovič Leonov sa narodil v roku 1934. Do histórie sa zapísal 18. marca 1965, keď zabezpečený lanom opustil kapsulu Voschod 2 a dvanásť minút strávil v otvorenom vesmíre. Jeho skafander sa však nafúkol a nemohol sa dostať naspäť do vesmírnej lode. Musel preto uvoľniť ventil a vypustiť kyslík, aby sa zmestil do otvoru lode. O desať rokov neskôr sa podieľal na prvom spoločnom vesmírnom projekte USA a Ruska, na ktorom sa zúčastnili lode Apollo a Sojuz 19, ktorej bol veliteľom. S Leonovom sa prišiel do Moskvy rozlúčiť aj veliteľ americkej sekcie misie Apollo-Sojuz Tom Stafford. Leonova nazval "kolegom a priateľom".


Kolóny komplikujú dopravu na viacerých úsekoch

Pokiaľ sa chystáte do Bratislavy, pripravte sa na poriadne zdržanie.

Na viacerých úsekoch v rámci Slovenska sú dnes ráno dopravné zápchy. Kolóna je nahlásená na diaľnici D1 v smere do Bratislavy. Momentálne je doprava zhustená približne pri obchodnom centre Avion až po Prístavný most v Bratislave. Na kolónu sa pripravte aj na diaľnici D2 v smere od Stupavy, kde sa podľa posledných informácií zdržíte niečo vyše 20 minút. Zdržíte sa tiež aj na vjazde do Žiliny v smere od Strečna.  Aj východ Slovenska trápia kolóny a to pri vjazde do Prešova od Sabinova, ale aj na vjazde do Košíc, v smere z Košických Olšian.


Šéfka katastrov mala rozdať milión eur vyvoleným, SaS chce jej odstúpenie

Úrad musí zároveň zaplatiť 14 miliónov eur za zlyhania v eurofondovom projekte.

BRATISLAVA. Predsedníčka Úradu geodézie, kartografie a katastra (ÚGKK) Mária Frindrichová vyplatila od roku 2013 vyvoleným zamestnancom odmeny za viac ako milión eur. Upozornila na to opozičná strana SaS s tým, že úrad musí zároveň platiť pokutu 14 miliónov eur za zlyhania v eurofondovom projekte. Očakáva preto jej odstúpenie. ÚGKK má približne 60 zamestnancov a aktuálne na ňom prebieha audit z Úradu vlády. Informácie má SaS podložené listinnými dôkazmi. „Nominantka Smeru, predsedníčka úradu Mária Frindrichová, má bezpochyby záľubu v udeľovaní extrémnych odmien pre vyvolených zamestnancov, a to nezávisle od ich výkonu. Úrad si od roku 2013 do roku 2016 rozdelil len na odmenách pre vyvolených zamestnancov viac ako milión eur,“ uviedla podpredsedníčka Národnej rady Lucia Nicholsonová (SaS) na tlačovej konferencii v parlamente. Frindrichová sa ujala funkcie v roku 2012. V roku 2013 mali byť z jej rozhodnutia zamestnancom vyplatené odmeny vo výške 140-tisíc eur, v roku 2014 už 260-tisíc eur, v roku 2015 to bolo 270-tisíc eur a vlani 430-tisíc eur. Radoví zamestnanci dostali podľa Nicholsonovej pár stoviek eur a väčšinu si mali vyplatiť vyvolení, ktorých je zhruba 15. „Vyvolení majú odmeny vo výške viac ako 8000 eur šesťkrát za rok. Niektorí zamestnanci úradu sa tak popri svojom plate na úrovni približne 2000 eur obohatili o takmer 50-tisíc eur ročne,“ vyčíslila podpredsedníčka parlamentu. Liberáli pritom poukázali na to, že tento úrad, ktorý kedysi spravoval katastrálne, kartografické úrady a úrady geodézie, má dnes oveľa menej práce, pretože v roku 2013 vznikli namiesto nich katastrálne odbory patriace pod ministerstvo vnútra. ÚGKK by ich mal už len metodicky usmerňovať. Strana zároveň tvrdí, že úrad pod vedením Frindrichovej nie je kompetentný ani v čerpaní eurofondov. Z prostriedkov určených na informatizáciu štátnej správy má na starosti projekt elektronického katastra nehnuteľností za zhruba 50 miliónov eur, ktorý niekoľko rokov mešká. Podľa listov z úradu vlády má teraz ÚGKK vrátiť takmer 14 miliónov eur za porušenie pravidiel pri verejných obstarávaniach. Nicholsonová dodala, že ÚGKK nebol schopný na tieto listy zareagovať a argumentovať, aby si znížil pokutu. Jeho predsedníčka podľa nej len požiadala o splátkový kalendár. Úrad vlády jej mal v tomto vyhovieť a pokutu 14 miliónov eur bude splácať do roku 2019. SaS očakáva, že Frindrichová odstúpi zo svojej funkcie. „ÚGKK je zmenšeninou toho, ako tento štát hospodári s verejnými peniazmi, s peniazmi daňových poplatníkov. Koľko takýchto úradov si žije svojím vlastným životom, vypláca milióny eur na odmenách pre vyvolených a daňový poplatník sa ani len nedozvie, kde jeho peniaze končia?“ pýtala sa Nicholsonová. Odmeny pre úradníkov by podľa liberálov nemali podliehať žiadnemu utajeniu a mali by byť priamo závislé od ich výkonu. Navrhujú zaviesť merateľné kritériá pre štátnu správu, na základe nich vyhodnocovať výkon úradníkov a podľa výsledkov ich odmeňovať alebo trestať.


Horanský prehral v semifinále challengeru v Banja Luke, nestačil na Nagala

Slovenský tenista prehral v dvoch setoch.

Sumit Nagal (6-Ind.) - Filip Horanský (5-SR) 7:6 (1), 6:2 BANJA LUKA. Slovenský tenista Filip Horanský neuspel v semifinále dvojhry na challengerovom turnaji v Banja Luke. V sobotu ako piaty nasadený podľahol šestke turnaja Sumitovi Nagalovi z Indie v dvoch setoch 6:7 (1), 2:6.


Slovensko je montážna dielňa sovietskych zbraní

Zo Slovenska odišli v posledných dvoch rokoch zbrane, ktoré by dokázali vyzbrojiť niekoľko armád, ako je tá naša.

BRATISLAVA. Desiatky raketových systémov, tanky, lietadlá aj desaťtisíce pušiek. Zo Slovenska v posledných rokoch odišlo toľko armádnej techniky, že by dokázala vyzbrojiť niekoľko armád vo veľkosti tej slovenskej. Vyplýva to zo správ o pohybe zbraní zverejnených organizáciou OSN. Slovensko sa podľa odborníkov stalo opravárenskou a montážnou dielňou zbraní z krajín bývalého východného bloku. „V prípade zbraní nie je Slovensko len tranzitnou krajinou. Naše firmy skupujú vojenskú techniku z celého sveta, lebo vieme ako ju opraviť,“ vysvetľuje Jaroslav Naď zo Slovenského inštitútu pre bezpečnostnú politiku.  Po sovietskych zbraniach je stále dopyt v Ázii a na blízkom východe pričom krajiny východnej Európy ich majú veľa a potrebujú sa ich zbaviť. Keďže niektoré krajiny tieto zbrane v minulosti nevyrábali, nevedia ani, ako ich s nízkymi nákladmi opraviť, myslí Naď.  Z Bieloruska vlani napríklad prišlo na Slovensko jedenásť raketových systémov Grad, slovenské firmy štrnásť vyviezli do Saudskej Arábie. Nie je možné preukázať, že dovezené a vyvezené systémy sú totožné. Raketomet Grad je schopný v krátkom čase vypáliť niekoľko sálv neriadených rakiet a napáchať veľké škody. Svoju neslávnu rolu zohral vo vojenskom konflikte na Ukrajine počas uplynulých dvoch rokoch. Jeho používanie v obytných zónach odsúdila medzinárodná organizácia Human Rights Watch. Práve Slovensko slúži podľa odborníkov ako tranzitná krajina pre zbrane z Balkánu do Saudskej Arábie, ktorá je podľa správy nemeckej tajnej služby zdrojom destabilizácie pre arabský svet.   V presune zbraní cez Slovensko však podľa bezpečnostného analytika Vladimíra Bednára vidno snahu o zakrytie dodávok. „To že do Saudskej Arábie odišli zbrane zo Slovenska predtým nakúpené na Balkáne, Česku a iných krajinách, je skôr dôsledok kvality kontaktov priekupníkov zbraní pôsobiacich na Slovensku,“ povedal Bednár.  Raketomety nie sú jediným vojenským tovarom, ktorý na Blízky východ zo Slovenska odchádza. V posledných dvoch rokoch podľa údajov OSN odišlo do Česka 38 400 útočných pušiek a podobné množstvo odišlo priamo do Saudskej Arábie. Bližšie informácie o nich ministerstvo hospodárstva odmietlo povedať s tým, že ide o utajované skutočnosti. Okrem útočných pušiek odišlo do Saudskej Arábie v minulom roku asi tisíc rôznych druhov mínometov, 14 raketometov, takmer päťsto ťažkých guľometov a viac ako 1600 protipancierových zbraní. Zloženie zbraní zjavne nebolo určene pre ozbrojené sily Saudskej Arábie, ale pre krajiny, v ktorých prebiehajú vojnové konflikty, tvrdí Bednár. Napríklad automatické pušky s kalibrom 7,62 x 39 mm a mínomety 82 mm nepoužívajú muníciu, ktorá je vhodná pre iné podobné zbrane tejto krajiny. Ide navyše o značne zastarané zbrane. Naopak už v roku 2013 sa všetky tieto zbrane podľa neho bežne používali v sýrskej občianskej vojne. „To prakticky vylučuje, aby si tento fakt neuvedomili aj spravodajské služby a aby o tomto fakte nebola informovaná aj vláda SR,“ povedal Bednár. Licencie na vývoz zbraní vydáva ministerstvo hospodárstva. Pri každej žiadosti o udelenie licencie chce ministerstvo certifikát konečného používateľa aj s takzvanou antireexportnou doložkou, tvrdí hovorca ministerstva Michal Dzurjanin.  Keď obchod prebehne, ministerstvo podľa neho požaduje aj potvrdenie prevzatia zásielky konečným užívateľom. Informácie si overuje aj pomocou tajných služieb. „Z preverených informácií nemáme poznatky o tom, že by zbrane vyvezené na základe povolenia končili mimo územia Saudskej Arábie,“ povedal koncom júla pre denník SME Dzurjanin. Hoci podľa ministerstva je obchod v poriadku, za všeobecné embargo na vývoz zbraní do Saudskej Arábie vo februári hlasovala väčšina členov Európskeho parlamentu. Hoci návrh prešiel, ide iba o odporúčanie a krajiny k ničom nezaväzuje.  Záväzné sú pre Slovensko sankcie, ktoré vydá Európske spoločenstvo alebo OSN. Pri takomto množstve zbraní sa Slovensko nemôže podľa bezpečnostného analytika Martina Dubéciho tváriť, že sa ho konflikty na Blízkom východe netýkajú, ako to v minulosti tvrdil premiér. „Cez naše územie a s našimi pečiatkami ide technika, ktorá je naozaj relevantná a to si vyžaduje zásadnú diskusiu,“ povedal Dubéci. Okrem Bieloruska Slovensko často dováža zbrane aj z Bulharska. Napríklad v minulom roku na Slovensko z tejto krajiny prišlo 719 protitankových raketometov, ktoré sa mohli neskôr presunúť ďalej. Zistiť sa to opäť nedá, pretože naše orgány detailné informácie nezverejňujú. Takéto bulharské zbrane sa už viackrát našli v Iraku a v Sýrii. Slovensko by malo zmeniť prístup k transparentnosti, tvrdí Bednár. V súčasnej dobe podľa neho nastáva paradoxná situácia, že terajšia vláda je menej transparentná ako tá predchádzajúca a zo zahraničia ľudia získajú lepšie informácie o tom, čo sa deje na Slovensku než z domácich zdrojov. „Je porušením zákona ich neposkytnúť alebo dokonca nezverejniť,“ povedal Bednár. Z údajov OSN ďalej vyplýva, že Slovensko doviezlo v minulom roku dve prieskumné bezpilotné lietadlá z Izraela. Bližšie informácie sú podľa ministerstva tajné.  Ďalej OSN v kolónke bojových lietadiel eviduje aj štyri prúdové cvičné lietadla typu Albatros. V tomto prípade bolo ministerstvo hospodárstva oveľa otvorenejšie. Jeden z Albatrosov bol podľa Stana vyvezený do Rumunska. Zvyšné tri boli na Slovensku demilitarizované a vyvezené do Lotyšska. „Po vykonanej prestavbe už nepodliehali ohlasovacej povinnosti pre OSN,“ povedal hovorca ministerstva Maroš Stano. Príkladom toho, ako slovenské zbrane končia v nesprávnych rukách môže byť Somálsko. V tejto krajine bez stabilnej vlády už desaťročia prebieha krvavá občianska vojna, v ktorej zomreli státisíce ľudí. Somálske ozbrojené zložky sú navyše známe tým, že zbrane predávajú na čiernom trhu. Z dokumentov OSN vyplýva, že Slovensko minulý rok poslalo do Somálska 60 kusov pištolí, tisíc kusov útočných pušiek a 45 ľahkých guľometov. V máji sa tam zároveň slovenská pištoľ našla v rukách priekupníkov. Ide o jednu z najznámejších slovenských pištolí K-100, ktorú vyrába Jaroslav Kuracina. Objavili ju ľudia z investigatívneho projektu Conflict Armament Research (Prieskum konfliktného ozbrojovania sa) podporovaného Európskou úniou. Údajne ju získal od somálskeho bezpečnostného pracovníka, ale investigatívci to nevedia potvrdiť.  Z oficiálnych zásielok zbraní zo Slovenska do Somálska však táto zbraň nepochádza, tvrdí Kuracina.  „My sme tam priamo nikdy nedodávali,“ povedal Kuracina.    Tento text ste mohli čítať vďaka tomu, že platíte za obsah. Vážime si to.


Hviezda zaplatí za pohreb obetí, tvrdia fanúšikovia Ariany Grande

Popová speváčka je jednou z prvých hviezd, ktoré sa presadili na internete.

BRATISLAVA. Moje srdce je zlomené, je mi to veľmi ľúto. Nemám slov, napísala Ariana Grande na twitteri krátko po teroristickom útoku v Manchestri, kde zahynulo 22 ľudí. Všetci si prišli vypočuť jej pesničky. Pre speváčku to musí byť tvrdá rana. Speváčka sa stiahla z verejného života, zrušila nasledujúce koncerty na turné. Vrátila sa domov na Floridu. Na sociálnych sieťach začali jej fanúšikovia medzitým šíriť správu, že sa ozvala rodinám obetí a že je ochotná zaplatiť za ich pohreb. Jej manažment to zatiaľ nepotvrdil, píše denník The Independent. Komunita jej fanúšikov sa nazýva The Arianators. Sú to vraj hlavne tíndžerky, ktoré ju poznajú ešte z čias, keď účinkovala v mládežníckom seriáli Vicious. Ten jej síce pomohol rozbehnúť kariéru, ale veľa znamenal aj pre televíziu Nickelodeon. Grandová sa od nej nevedela odpútať a túto fázu svojej kariéry neskôr nazvala ako umelú a falošnú. „Zažila som tam najhoršie okamihy života,“ povedala raz pre magazín Rolling Stone. Imidžu popovej princeznej sa však zatiaľ vzdať nedokázala. Uspieť mimo televízie sa jej podarilo aj preto, že vášnivo komunikuje so svojimi fanúšikmi na sociálnych sieťach. Je hviezdou, ktorá sa dokázala prispôsobiť digitálnym službám. Začala pracovať s manažérom Justina Biebera. Jedno jej video na youtube má miliardu prehraní, bola prvou umelkyňou, ktorá sa dostala na vrchol rebríčka najprehrávanejších piesní na spotify a na instagrame ju sleduje stovka miliónov používateľov. Ako mnohé popové hviezdy, aj Grandová je zástankyňou práv žien. Počas jedného incidentu s neodbytným fanúšikom vyzývala: „Nie sme len objekty alebo kusy mäsa. Sme kráľovné.“ Preniesť sa cez takéto nešťastie bude pre ňu nepochybne náročné. Kapele Eagles of Death Metal po útoku v parížskom klube Bataclan tiež chvíľu trvalo, kým sa boli schopní vrátiť na pódiá.


V užívaní generických liekov sme stále opatrní.

BRATISLAVA. Pätina Slovákov odmietne v lekárni lacnejšiu alternatívu lieku a trvá na takom, ktorý mu predpísal alebo odporučil lekár. Poukázal na to prieskum realizovaný v rámci projektu Lieky s rozumom, ktorým Asociácia na ochranu práv pacientov (AOPP) SR učí pacientov nielen bezpečnému užívaniu liekov, ale aj možnostiam, ako na ich kúpe ušetriť. "Prieskum, do ktorého sa zapojilo 1012 respondentov, ukázal, že v užívaní generických liekov sme stále opatrní a preferujeme skôr lekárom predpísaný či odporučený liek. Až tretina Slovákov pojem generikum nepozná vôbec, a aj po vysvetlení sú k tejto alternatíve len málo naklonení," vysvetľuje asociácia. Ako tiež prieskum ukázal, na lacnejšiu alternatívu svojej liečby sa opýta lekárnika približne každý piaty Slovák. "Originálne lieky musia prejsť zložitými a nákladnými toxikologickými a klinickými skúšaniami, preto je ich cena spravidla vyššia," vysvetlila farmaceutka Jana Danielčáková. Ako dodala, náklady na výrobu generík sú nižšie, pretože používajú existujúce účinné látky, ktoré už prešli potrebným testovaním. Výrobca generického lieku musí preto dokázať, že liek obsahuje to isté liečivo v rovnakom množstve a má rovnakú liekovú formu ako originálny liek. Prezidentka asociácie Mária Lévyová upozornila, že nie pre všetky lieky ale existuje dostupná alternatíva vo forme generika. Podotkla, že každému pacientovi môže vyhovovať iný liek, preto je podľa jej slov vhodné poradiť sa o zámene svojej liečby s lekárom, prípadne s lekárnikom. "Pacientom bez porady s lekárom neodporúčame experimentovať s liečbou, a to najmä, ak užívajú liek, ktorý im z dlhodobého hľadiska vyhovuje," uzatvorila. Možnosť vyhľadať si lacnejšiu alternatívu svojej liečby ponúkajú partneri projektu Lieky s rozumom. Online liekovú kalkulačku Lieky šetria možno nájsť na stránke ministerstva zdravotníctva.


Vo viacerých okresoch platí výstraha pred hmlou

BRATISLAVA. V Banskobystrickom, Trenčianskom, Košickom, Prešovskom a Žilinskom kraji sa môžu vo štvrtok ráno vyskytnúť hmly. O výstrahe prvého stupňa pred hmlami informuje Slovenský hydrometeorologický ústav (SHMÚ) na svojej internetovej stránke. Výstraha platí od 4.00 h do 10.00 h. V týchto krajoch sa ojedinele očakáva výskyt hmiel s dohľadnosťou 50 až 200 metrov. "Znížená dohľadnosť predstavuje potenciálne nebezpečenstvo pre dopravné aktivity. Výskyt hmiel s uvedenou dohľadnosťou je v danom ročnom období a danej oblasti bežný, ale môže spôsobiť škody menšieho rozsahu," informujú o tom meteorológovia.


Schmiedlová aj Kužmová postúpili v Budapešti do druhého kola

BUDAPEŠŤ. Slovenská tenistka Karolína Schmiedlová nasadená ako tretia zvíťazila v 1. kole dvojhry na turnaji ITF v maďarskej Budapešti nad českou kvalifikantkou Magdalénou Pantůčkovou 6:2, 6:4. Uspela aj jednotka "pavúka" Viktória Kužmová v dueli s Ruskou Aľonou Fominovou 6:4, 6:4. Kužmová v 2. kole nenarazí na krajanku Janu Čepelovú, ktorá nestačila na domácu Réku Lucu Janiovú a prehrala s ňou 3:6, 1:6. So singlovou súťažou sa rozlúčila aj Chantal Škamlová, keď v utorok nestačila na Sesil Karatančevovú z Bulharska (1:6, 1:6). Tá teraz vyzve Schmiedlovú. Viktória Kužmová (SR-1) - Aľona Fominová (Rus.) 6:4, 6:4 Karolína Schmiedlová (SR-3) - Magdaléna Pantůčková (ČR) 6:2, 6:4 Sesil Karatančevová (Bulh.) - Chantal Škamlová (SR) 6:1, 6:1 Réka Luca Janiová (Maď.) - Jana Čepelová (SR) 6:3, 6:1


Jurinová a Viskupič už nie sú poslanci parlamentu

Členovia OĽaNO, ktorí uspeli vo voľbách do VÚC, sa v piatok vzdali mandátov v NRSR.

BRATISLAVA. Poslankyňa Národnej rady SR za hnutie Obyčajní ľudia a nezávislé osobnosti (OĽANO) Erika Jurinová, ktorá sa po novembrových voľbách stala predsedníčkou Žilinského samosprávneho kraja (ŽSK), a poslanec Jozef Viskupič (OĽANO), ktorý sa stal predsedom Trnavského samosprávneho kraja (TTSK), sa dnes oficiálne vzdali svojich poslaneckých mandátov. Uviedol to na tlačovej besede predseda poslaneckého klubu OĽANO Richard Vašečka s tým, že obaja boli aktívni poslanci, ktorých odchod bude na jednej strane stratou pre hnutie, no na druhej strane je to zisk pre občanov krajov. Viskupič a Jurinová dnes do podateľne NR SR odovzdávajú dokument, ktorým sa oficiálne vzdávajú poslaneckých mandátov. "Sedemročný mandát máme za sebou. Dnes ukončíme našu "poslaneckú kariéru". Sľúbili sme to našim voličom," povedala Jurinová a uviedla, že mesiac si vyskúšala prácu poslankyne aj županky a podľa nej to je neúnosné. "Práce je toľko, že obdivujem supermanov, ktorí to zvládajú," uviedla Jurinová. Pripomenula, že ako poslanci predkladali množstvo návrhov zákonov, ktoré im ako opozičným poslancom neprechádzali. "Tešíme sa, že po nasledujúcich voľbách tieto návrhy zákonov budú prijaté," dodala. Rozhodnutie vzdať sa mandátu je podľa Viskupiča dôkazom toho, že sľuby plnia. "Okrem volebných programov, ktoré sme predstavili, je treba pristúpiť k činom a prvým je vzdanie sa poslaneckého mandátu," uviedol s tým, že sa oboznámil so stavom župy a potvrdzuje sa mu do bodky, že ak chce niekto vykonávať funkciu predsedu kraja naplno, nemôže kvalitne vykonávať poslanecký mandát. Podľa neho náhradníci, ktorí prídu do parlamentu za nich, historička Natália Milanová a zdravotná sestra Elena Červeňáková, budú vykonávať funkcie poslancov presne s rovnakým nasadením, ako ich vykonávali oni. Podľa Viskupiča je trnavská župa v komplikovanej situácií. Spomenul resocializačné zariadenie v Galante Čistý deň, Letisko Piešťany i dlh kraja ako témy, ktorými sa musí aktívne zaoberať. Zároveň vyzval predsedu Trenčianskeho samosprávneho kraja (TSK) Jaroslava Bašku zo Smeru, ktorý je jediným županom, ktorý je aj poslancom NR SR, aby zvážil svoje rozhodnutie sedieť na dvoch stoličkách. Pre Viskupiča je dôležité, aby aktívne pracoval na tom, že ľudia začnú vnímať župy ako významný nástroj pre ich každodenný život. Tiež sa chce venovať rozvoju partnerstva a spolupráce NR SR, vlády SR s jednotlivými župami. Predseda poslaneckého klubu v závere podotkol, že OĽANO prinesie do parlamentu návrh zákona, podľa ktorého by nemohla byť exekutívna funkcia napríklad primátora, starostu, župana zlučiteľná s poslaneckým mandátom. O zmenách v poslaneckom klube informovala aj Kancelária NR SR s tým, že 5. januára 2018 doručili Jurinová a Viskupič vyhlásenie o tom, že sa vzdávajú mandátu poslancov NR SR. "V súlade s Ústavou Slovenskej republiky mandát poslanca Národnej rady Slovenskej republiky zaniká dňom doručenia písomného rozhodnutia o vzdaní sa mandátu poslanca predsedovi Národnej rady Slovenskej republiky, teda mandát poslancov Eriky Jurinovej a Jozefa Viskupiča zaniká 5. januárom 2018," uvádza Odbor komunikácie s médiami a verejnosťou Kancelárie NR SR.   "Zároveň podľa príslušných ustanovení zákona o podmienkach výkonu volebného práva predseda Národnej rady Slovenskej republiky vyhlasuje nastúpenie náhradníka do 15 dní po dni, v ktorom sa mandát uprázdnil. Podľa poradia uvedeného v zápisnici Štátnej komisie pre voľby a kontrolu financovania politických strán o výsledku volieb do Národnej rady Slovenskej republiky," uvádza Odbor komunikácie s médiami a verejnosťou Kancelárie NR SR. Zároveň dodávajú, že za hnutie OĽANO na zaniknuté mandáty poslancov nastúpia náhradníčky Elena Červeňáková z Košíc a Natália Milanová z Bratislavy.


Veszelka sa mohol pridať k Volkovi, od medaily ho delilo päť centimetrov

Slovenský trojskokan utvoril nový národný rekord, na medailu však nestačil.

BYDGOSZCZ. Slovenský reprezentant Tomáš Veszelka skončil na štvrtom mieste v súťaži trojskokanov na XI. majstrovstvách Európy do 23 rokov v atletike v poľskom meste Bydgoszcz. Veszelka (ŠK Dukla Banská Bystrica) už prvým pokusom zaletel na 16,63 metra, čím o 30 centimetrov zlepšil svoj osobný rekord pod holým nebom a zároveň slovenský rekord v tejto vekovej kategórii. v kategórii do 23 rokov utvoril slovenský trojskokan Tomáš Veszelka skokom dlhým 16,63 metra. Od medaily ho delilo päť centimetrov. Dlho mu to stačilo na zisk bronzovej medaily, ale vo štvrtej sérii ho o päť centimetrov prekonal Nemec Max Hess. Veszelka ešte v piatom pokuse zabojoval (16,56), ale napokon súboj o bronz tesne prehral. Majstrom Európy sa stal Nazim Babajev z Azerbajdžanu, ktorý výkonom 17,18 centimetra o štyri centimetre zdolal Fína Sima Lipsanena. Veszelka sa mohol pridať k šprintérovi Jánovi Volkovi, ktorý na šampionáte vybojoval dve medaily - v behu na 100 metrov striebro a v behu na 200 metrov zlato. Trojskok - muži:


Slováci najviac dôverujú automobilkám, najmenej politikom

Na prieskume pre skupinu Erste sa zúčastnilo šesťsto respondentov.

BRATISLAVA. Slováci považujú za najdôveryhodnejšie inštitúcie a odvetvia výrobcov automobilov, ale výraznú dôveru si držia aj učitelia a doktori. Banky skončili na štvrtom mieste. Najmenej veria Slováci politickým stranám a vláde. Vyplýva to z prieskumu, ktorý pre skupinu Erste uskutočnila firma IMAS International na vzorke 600 respondentov. Automobilky dosiahli v indexe dôveryhodnosti úroveň 72 percent, doktori a učitelia zhodne 68 percent a banky 67 percent. Učitelia a doktori si udržiavajú stabilnú dôveru ľudí. Napriek ich spoločenskej hodnote nemajú dostatočné finančné ohodnotenie v porovnaní so zahraničím. Finančná situácia sa za ostatné obdobie učiteľom zlepšuje, napriek tomu sú ich platy tretie najnižšie v rámci krajín OECD. Za nimi skončili Maďari a Lotyši. Podľa Lenky Buchlákovej, analytičky Slovenskej sporiteľne, medzi dôležité aspekty, ktoré zvyšujú dôveryhodnosť ľudí v banky, patria kvalita služieb, prístup k riešeniu problémov klientov i priama a efektívna komunikácia. Za bankami skončili v dôveryhodnosti energetické a letecké spoločnosti, armáda a neziskové organizácie. Na opačnom konci rebríčka sa umiestnili politické strany, ktoré v indexe dôveryhodnosti dosiahli 28 percent, pričom nula znamená najmenej dôveryhodný a sto najdôveryhodnejší. Vláda dosiahla v prieskume medzi Slovákmi ešte začiatkom minulého roka index na úrovni 30 percent, v tomto roku jej dôveryhodnosť klesla o dva percentuálne body. "Prieskum takisto ukázal, že Slováci málo dôverujú médiám, teda televízii, rádiám či tlači, čo súvisí s celkovou atmosférou v spoločnosti, v ktorej sa do popredia dostávajú dezinformácie a falošné správy z alternatívnych zdrojov. Tie podkopávajú dôveryhodnosť tradičných médií. Index dôveryhodnosti v tomto prípade dosiahol 47 percent. Napríklad verejná správa preskočila médiá v dôveryhodnosti o tri percentá," doplnila analytička.


Navaľného obvinili z napadnutia policajta

Útok sa mal stať na demonštrácii, na ktoré Navaľnyj vyzval po tom, ako mu zakázali kandidovať v prezidentských voľbách.

MOSKVA. Ruský opozičný líder Alexej Navaľnyj čelí obvineniu z napadnutia policajta. Toho sa údajne dopustil 28. januára počas protestu v Moskve, na ktorom ho zatkli. Štyridsaťjedenročný protikorupčný právnik na Twitteri informoval, že mu polícia v pondelok ráno doručila do bytu predvolanie na výsluch. Túto informáciu podľa Guardianu potvrdili aj vyšetrovatelia, ktorí uviedli, že Navaľného predvolali v súvislosti s "fyzickými zraneniami" policajta. Opozičná demonštrácia v Moskve bola súčasťou série protestov po celom Rusku, na ktoré Navaľnyj vyzval po tom, ako mu volebná komisia zakázala kandidovať v prezidentských voľbách. V ten deň v krajine počas protestov zatkli viac ako 300 ľudí. Na videozáznamoch z moskovského podujatia možno vidieť, ako opozičného lídra policajti zvalia na zem a následne ho odvedú do dodávky. Ešte v ten večer Navaľného prepustili, no ako už vtedy uviedol, očakáva, že ho znovu zatknú pred samotnými voľbami, ktoré sa budú konať 18. marca.Minulý týždeň polícia nakrátko zatkla dvoch podporovateľov Navaľného za to, že vyzývali ľudí, aby sa zúčastnili na protivládnych protestoch. Ruslana Šaveddinova a Kiru Jarmyšovú zadržali po tom, ako sa vrátili do Moskvy zo zahraničia, kde naživo vysielali prenos z protestov.Navaľnyj, najvýraznejšia postava ruskej opozície, plánoval kandidovať v prezidentských voľbách, ústredná volebná komisia mu ale v decembri zakázala uchádzať sa o prezidentské kreslo. Svoj krok zdôvodnila jeho podmienečným odsúdením v kauze Kirovles. Navaľnyj v reakcii na zákaz kandidovať vyzval svojich podporovateľov na bojkot volieb.


Na väčšine územia hrozí prízemný mráz

Výstrahy platia najmä pre stredné a východné Slovensko.

BRATISLAVA. Pre väčšinu územia vydal Slovenský hydrometeorologický ústav (SHMÚ) na nedeľu a pondelok výstrahu pred ranným prízemným mrazom. Ide o výstrahu prvého stupňa a týka sa hlavne stredného a východného Slovenska.Teploty môžu dosiahnuť nula až mínus dva až mínus štyri stupne. Takýto prízemný mráz predstavuje potenciálne nebezpečenstvo pre teplomilné rastliny, informuje o tom SHMÚ na svojej webovej stránke.


Forai je podozrivý, že pytliačil

Výstrel padol zrejme v noci a za svetla reflektorov, čo je zakázané. Polícia smrť jeleňa vyšetruje, zatiaľ nikoho neobvinila.

BRATISLAVA. Bývalý šéf Všeobecnej zdravotnej poisťovne Marcel Forai je podozrivý, že sa dopustil pytliactva. Minulý štvrtok večer, neďaleko horského priechodu Soroška zastrelil jeleňa a zrejme pritom porušil zákon. V prípade začala polícia trestné stíhanie pre trestný čin pytliactva. Nikoho zatiaľ neobvinila. Na prípad upozornila televízia Joj. Foraia minulý rok v septembri odvolal bývalý minister zdravotníctva zo Smeru Viliam Čislák z kresla šéfa štátnej zdravotnej poisťovne pre zmluvy, ktoré uzavrela so siedmimi firmami jeho tety Anny Sučkovej. „Asi päť minút pred deviatou padol výstrel,“ hovorí poľovník Ernest Csontos z Poľovníckeho združenia Pod Sokoliou skalou v Silickej Jablonici.  Vzbudilo to jeho pozornosť, lebo na jelene, ktoré majú teraz ruju, sa podľa zákona dve hodiny po západe slnka už nesmie strieľať. Minulý štvrtok zapadlo slnko tri minúty pred pol siedmou večer. Csontos s ostatnými poľovníkmi nasadli do auta a išli na miesto, odkiaľ počuli výstrel. Našli terénne auto, ktoré videl poľovník asi o pol deviatej, ako so zapnutým reflektorom jazdí po poli. Loviť zver so zapnutým reflektorom je tiež zakázané. Pri aute stretli dvoch poľovníkov, jedným z nich bol Forai. „Snažili sa naložiť nevyvrhnutého jeleňa (s vnútornosťami, celého – pozn. red.),“ vraví Csontos. Nedarilo sa im to podľa neho, lebo zviera bolo ťažké a boli naň len dvaja. Poľovníci zo Silickej Jablonice na Foraia a jeho sprievodcu nakrútili a zavolali políciu. Kým však prišla, obaja aj s jeleňom, ktorého medzičasom rozrezali, odišli. S Foraiom sa denníku SME nepodarilo spojiť. Pre televíziu Joj povedal, že na poľovačku mal povolenie.  Jeho slová pre SME potvrdil aj Peter Hudák, šéf Poľovníckeho združenia Janík, v ktorého revíri Forai jeleňa zastrelil. „Poľovalo sa presne podľa pravidiel,“ hovorí. Bývalý šéf štátnej zdravotnej poisťovne mal plombu, povolenku a bol zapísaný v poľovnej knihe. „Rana bola vystrelená v čase, keď sa mohla vystreliť,“ tvrdí Hudák. „Mne sa zdá, že 19.50, neviem presne, je to zapísané v knižke.“ Strelcom bol podľa neho Forai. Všetky údaje podľa neho skontrolovala o pol druhej v noci v sídle poľovníckeho združenia polícia. Forai podľa Hudáka zastrelil menšieho jeleňa, za ktorého po spracovaní zaplatí od 300 do 500 eur. „Zatiaľ sa vyšetrovaním zisťuje, či vôbec došlo k trestnému činu,“ povedal košický krajský policajný hovorca Alexander Szabó. Pre poľovačky sa do stretu so zákonom dostali viacerí politici. Nikto z nich nebol trestaný. Asi najznámejším prípadom bola v roku 2009 poľovačka v Lešti, pri ktorej zomrel lesník Michal Bobák. Prezidentská kancelária potom neobratne vysvetľovala, že prezident Ivan Gašparovič na spomínanej poľovačke nebol. Jej dôkazy však boli sporné. O tri roky neskôr bol zase na poľovačke na Záhorí, na ktorej sa zúčastnil aj Gašparovič, postrelili 61-ročného poľovníka z Galanty. V roku 2006 štátny tajomník ministerstva pôdohospodárstva za Smer Marián Záhumenský zastrelil zadarmo v štátnych lesoch kráľovského jeleňa. Po medializácii a otázkach na podozrivú dotáciu z ministerstva pre jeho firmu musel odstúpiť. V Tatranskom národnom parku, kde sa od roku 1995 nesmie loviť, okrem Gašparoviča zastrelil jeleňa v roku 2005 aj Pál Farkas z SMK. Viacerí politici, ako napríklad Jozef Tarčák z HZDS či jeho stranícky kolega a niekdajší šéf NKÚ Ján Jasovský, zas vo funkciách lovili zadarmo. S Jasovským bol na poľovačke vtedajší šéf Špeciálneho súdu Michal Truban, odmietol však, že by strieľal zadarmo.


Šefčovič chce nastoľovať témy namiesto sledovania prieskumov

Odstúpil

Favoritka

Stĺpček

Video

Šefčovičova reakcia

Komentár Kepplovej

Komentár Tkačenka

Vtipy

Šefčoviča prekvapilo, že sa ďalší kandidáti riadia prieskumom verejnej mienky.

BRATISLAVA. Prezidentský kandidát Maroš Šefčovič verí, že keď sa už časť kandidátov napokon dohodla, kto sa v čí prospech vzdá, konečne sa kandidáti dostanú k nastoľovaniu tém. Uvádza to Šefčovič po svojom stanovisku k odstúpeniu prezidentského kandidáta Roberta Mistríka v prospech Zuzany Čaputovej, ktoré poskytla poradkyňa pre komunikáciu Renáta Goldírová. Podľa Šefčoviča to majú byť témy, ktoré Slovensko posunú dopredu, "ktoré aj do budúcna zabezpečia pracovné miesta a lepšie platy, ktoré zlepšia postavenie našich seniorov, voči ktorým máme dlh, a ktoré podporia mladé rodiny". "Lebo voľby prezidenta sú o vízii pre Slovensko, nie o prieskumoch a vzdávaní sa," uviedol. Šefčovič bol prekvapený, aký veľký priestor a dôležitosť pripisovali kandidáti prieskumom verejnej mienky, kto má akú podporu, kto sa v čí prospech vzdá. "Potom ani nezostalo dosť času na to, aby predstavili svoj program pre Slovensko, čo chcú urobiť, ako chcú našim občanom a našej krajine pomôcť," podotkol. Zároveň priblížil, že keď vstúpil do prezidentskej kampane, bol pripravený na debatu o tom, kam bude Slovensko smerovať. "Preto som predstavil svoj program, ktorý jasne hovorí o ďalšom rozvoji Slovenska, o silnom sociálnom rozmere s dôrazom na dôchodcov či mladé rodiny, o spájaní rozdelenej spoločnosti a o tom, aby sme naďalej úspešne hrali prvé husle v Európskej únii," uviedol Šefčovič, ktorého v kampani podporuje strana Smer-SD. Robert Mistrík v utorok oznámil, že sa vzdáva prezidentskej kandidatúry v prospech Čaputovej. Podporovala ho opozičná strana Sloboda a solidarita a mimoparlamentná strana Spolu - občianska demokracia. Čaputovú podporuje mimoparlamentné Progresívne Slovensko. "Nesmieme do prezidentského paláca pustiť predĺžené roky Roberta Fica a Vladimíra Mečiara," povedal na tlačovej besede Mistrík. Prvé kolo prezidentských volieb sa koná v sobotu 16. marca, o priazeň voličov sa po odstúpení Mistríka uchádza trinásť kandidátov.


Na preukázanie poistenia auta by mohla stačiť len zelená karta

Finančný výbor tento týždeň odobril pozmeňujúci návrh.

BRATISLAVA. Motoristi by po novom mohli pri sebe nosiť menej dokladov o poistení vozidla. Na preukázanie povinného zmluvného poistenia (PZP) má stačiť už len zelená karta. Parlamentný finančný výbor tento týždeň odobril pozmeňujúci návrh Igora Federiča (Smer) k novele zákona o Exportno - importnej banke, ktorý má túto novinku zaviesť. Novela je v parlamente v druhom čítaní a bude sa ňou zaoberať na nadchádzajúcej schôdzi. Biela karta je doklad o poistení vozidla, ktorý potvrdzuje platnosť PZP. Je vydávaná poisťovňou a každý poistenec je povinný ju mať pri sebe počas prevádzky motorového vozidla. Je však platná len na území Slovenska. Zelená karta má na rozdiel od tej prvej medzinárodnú platnosť a jej farba, forma a štruktúra je štandardizovaná v rámci krajín patriacich do Systému zelenej karty. "Poisťovne budú vydávať už iba jednu kartu, a to zelenú, biela odpadne. Chceme uľahčiť život občanom," zdôvodnil Federič. Štátna tajomníčka rezortu financií Dana Meager v súvislosti s nepriamou novelizáciou uviedla, že táto zmena nemení systém PZP ako taký. "Nemení sa nastavenie PZP, nedotýkame sa sadzieb, systémových vecí. Chceli sme zjednodušiť ľuďom život, je to v ich prospech," vysvetlila Meager. Poisťovne zrušenie bielej karty vítajú. "Už pri vzniku zákona o povinnom zmluvnom poistení sme namietali, že vydávanie potvrdenia o poistení zodpovednosti, tzv. bielej karty je zbytočný administratívny úkon, ktorý nemá prakticky žiadny zmysel, pretože platí iba pre územie Slovenska. Naproti tomu zelená karta, plným názvom Medzinárodná karta automobilového poistenia, je tiež potvrdením o existencii toho istého poistenia, ktorým sa vodiči preukazujú v zahraničí," priblížila pre TASR generálna riaditeľka Slovenskej asociácie poisťovní (SLASPO) Jozefína Žáková. Podľa jej slov asociácia od začiatku považovala za rozumné, aby zelená karta, ako potvrdenie o existencii poistenia, bola akceptovaná aj na území Slovenska. "Preto sme návrh na zrušenie bielej karty iniciovali a v plnom rozsahu ho podporujeme," dodala Žáková. Pozmeňujúcim návrhom Federiča sa majú uskutočniť aj ďalšie zmeny, ktoré výbor odporúča parlamentu schváliť. "Pri povoľovaní vykonávania poisťovacej a zaisťovacej činnosti sa vyžadovali zoznamy osôb blízkych akcionárov. Keďže je toto nad rámec eurosmernice, tak od tohto sa upúšťa," doplnil Federič. Okrem toho sa do legislatívy preberie aj akceptácia dohody medzi Európskou úniou a USA o tzv. prudenciálnych opatreniach v oblasti poistenia. "Zaisťovne, ktoré majú sídlo na území USA, si nebudú musieť pre potreby vykonávania zaisťovacej činnosti na území Slovenskej republiky zakladať pobočku," dodal Federič.


Železničiari vrátili Transprojektu preplatok na nájme a ukončili s ním zmluvu

Aj Bratislava odmietla predĺžiť zmluvu so spoločnosťou Transprojekt, ktorá mala do konca roka 2016 obnoviť priestor pred Hlavnou stanicou.

BRATISLAVA. Železnice Slovenskej republiky (ŽSR) vyhlasujú definitívne ukončenie nájomnej zmluvy so spoločnosťou Transprojekt, ktorá mala v nájme pozemky na Predstaničnom námestí pred Hlavnou stanicou v Bratislave. Spoločnosti ŽSR uhradila preplatok na nájomnom, čím definitívne vysporiadala zmluvné záväzky. "Považujem to za ďalší dôležitý krok k tomu, aby sme sa mohli plne sústrediť na riešenie budúcnosti hlavnej stanice v Bratislave," uviedol generálny riaditeľ ŽSR Martin Erdössy. Transprojektu poslali ŽSR dobropis na alikvótnu čiastku zo zaplateného ročného nájmu, ktorá sa týka obdobia od dňa vypovedania zmluvy, teda od 18. septembra 2017 do 31. decembra 2017. Transprojekt totiž mal povinnosť zaplatiť nájomné vopred na celý kalendárny rok. Ako Erdössy priblížil, spoločnosť si povinnosť síce splnila, nájomné na rok 2017 však zaplatila s oneskorením, namiesto 24. januára 2017 bola suma uhradená až 24. apríla 2017. "Dobropis na sumu 29.403,22 eur bol tak čiastočne započítaný s penalizačnou faktúrou vo výške 4599,50 eur za oneskorenú úhradu," vysvetlil riaditeľ ŽSR. Prislúchajúca suma preplatku, vo výške 24.803,72 eur bola uhradená spoločnosti Transprojekt s.r.o. dňa 28. novembra 2017. Rámcovú zmluvu uzatvorili ŽSR a spoločnosť Transprojekt 10. júla 2006 na dobu 50 rokov. Jej predmetom bol nájom pozemkov potrebných na realizáciu investičného zámeru podľa projektu Predstaničný priestor - Bratislava, ako aj vzájomné usporiadanie majetkovoprávnych vzťahov k pozemkom a k navrhovaným stavbám. Na projekt bolo v roku 2010 vydané územné rozhodnutie, ktoré nadobudlo právoplatnosť 24. augusta 2010. Transprojekt však do dňa vypovedania zmluvy nepristúpil k výstavbe a celý projekt stagnoval. ŽSR napokon od zmluvy odstúpili na základe toho, že spoločnosť si nesplnila zákonnú povinnosť a nezabezpečila do 31. júla 2017 zápis do Registra partnerov verejného sektora. Potom, čo ŽSR odstúpili od zmluvy, si na začiatku októbra protokolárne prevzali pozemky. Mesto Bratislava minulý rok taktiež odmietlo predĺžiť zmluvu so spoločnosťou Transprojekt, ktorá mala do konca roka 2016 obnoviť priestor pred Hlavnou stanicou. Samospráva i ŽSR teraz vedú rokovania o budúcnosti Hlavnej stanice. Primátor Bratislavy Ivo Nesrovnal v relácii spravodajskej televízie Tablet.TV však upozornil, že riešenie závisí i na tom, či sa zrealizuje obnova železničnej stanice Filiálka, ktorá by sa mohla stať dôležitým dopravným uzlom v centre mesta. V priestoroch samotnej budovy i Predstaničného námestia sa však majú urobiť úpravy. ŽSR majú zrealizovať napríklad nový podchod pre cestujúcich i novú čakáreň. Mesto má v pláne vymeniť na Predstaničnom námestí osvetlenie, opraviť zastávky i vybudovať výťah k električkovému nástupišťu.


USA sa obávajú, že testovacie stredisko môže KĽDR použiť znova

KĽDR nechá zahraničných expertov, aby situáciu preskúmali a potvrdili likvidáciu testovacieho zariadenia.

WASHINGTON. Nemenovaný vládny zdroj v USA vyslovil predpoklad, že KĽDR vo štvrtok zničila tunely jadrového testovacieho strediska Pchunggje tak, aby ich bolo možné znova použiť. Zdroj poukázal aj na to, že ich likvidácia sa uskutočnila bez prítomnosti expertov a len za účasti skupiny zahraničných novinárov. Informoval o tom denník Daily Mail. K demolácii jadrového testovacieho strediska Pchunggje došlo vo štvrtok hlboko v horách v riedko obývanej oblasti na severovýchode Kórejskej ľudovodemokratickej republiky (KĽDR). Pchjongjang nepozval na túto udalosť medzinárodných inšpektorov. Severná Kórea nedávno informovala, že v čase od 23. do 25. mája vyhodí do vzduchu štyri podzemné tunely, uzavrie všetky vchody a odstráni ďalšie zariadenia v komplexe Pchunggje. Čínski vedci už skôr dospeli k záveru, že komplex Pchunggje sa čiastočne zrútil a je nepoužiteľný. Po poslednej vykonanej jadrovej skúške zasiahla vlani v septembri túto lokalitu séria dotrasov, ktorá podľa presvedčenia seizmológov spôsobila zrútenie časti hory Mantapsan, pod ktorou sa komplex nachádza. Citovaný zdroj Bieleho domu uviedol, že Severná Kórea oznámila likvidáciu testovacieho o strediska a "my dúfame, že je to tak." Súčasne však upozornil, že "v skutočnosti nevieme, či sa tak stalo". Dodal, že KĽDR prisľúbila ministrovi zahraničných vecí Mikovi Pompeovi i vláde Južnej Kórey, že zahraniční experti a vysokopostavení úradníci budú pozvaní, aby situáciu preskúmali a potvrdili likvidáciu testovacieho zariadenia. "Ale tento sľub (zo strany Severnej Kórey) nebol dodržaný," zdôraznil zdroj v Bielom dome. Podľa jeho slov boli na miesto pozvaní len novinári. Spojené štáty tak nemajú priamy dôkaz o tom, čo sa v danej lokalite stalo. Pripustil preto, že tunely testovacieho centra boli možno zlikvidované tak, že v budúcnosti ich bude možné použiť znova.


Konzervatívci aj labouristi spustili predvolebnú kampaň

Naťahovanie okolo brexitu narušilo lojalitu voličov voči dvom hlavným stranám.

LONDÝN. V deň, keď malo Spojené kráľovstvo vystúpiť z Európskej únie, odštartovali líder opozičnej Labouristickej strany Jeremy Corbyn a šéf Konzervatívnej strany a zároveň premiér Boris Johnson vo štvrtok predvolebnú kampaň pred predčasnými voľbami vypísanými na 12. decembra, píše agentúra Reuters. Corbyn i Johnson vo štvrtok predstavili svoje úplne odlišné vízie pre ďalšie smerovanie Británie, piatej najväčšej ekonomiky sveta. Podľa Corbyna sú tieto voľby príležitosťou, ktorá prichádza raz za jednu generáciu, zvrhnúť "skorumpovanú elitu, ktorá ťažila z vykorisťovania pracujúcich, klamania verejnosti a znečisťovania životného prostredia". Sedemdesiatročný politický veterán v prejave pred členmi strany navrhol znárodnenie železničných, poštových a vodohospodárskych služieb a oveľa vyššie dane pre bankárov, ktorí urobili z Londýna hlavné mesto prominentného finančného kapitálu. Corbyn tiež spomenul zástupcov tohto "zmanipulovaného systému", ktorými sú podľa neho veľkostatkár Hugh Grosvenor, podnikateľ Mike Ashley, výkonný riaditeľ spoločnosti Ineos Jim Ratcliffe, finančník Crispin Odey či americký mediálny magnát Rupert Murdoch. Agentúra Reuters vo svojom komentári napísala, že nadchádzajúce voľby - v Británii prvé decembrové od roku 1923 - budú jedny z najťažších. Naťahovanie okolo brexitu totiž vyčerpalo a rozzúrilo voličov, pričom narušilo ich lojalitu k dvom hlavným politickým stranám. Johnson tvrdí, že plán labouristov usporiadať ďalšie referendum o členstve Británie v Únii a možnosť, že by súhlasili s ďalším referendom o škótskej nezávislosti, môže viesť k rozdeleniu Spojeného kráľovstva. "Dnes mal byť deň, keď mal byť ukončený brexit, a konečne sme opustili EÚ," povedal Johnson v poznámkach, ktoré poskytol jeho úrad. "Ale napriek novej veľkej dohode, na ktorej som sa dohodol s EÚ, Jeremy Corbyn odmietol dovoliť, aby sa to stalo - trvaním na väčšom rozpadaní, väčšom oneskorení a väčšej neistote pre rodiny a podniky," uviedol britský premiér. Johnson súhlasil v pondelok s odkladom tzv. brexitu o tri mesiace. Povedal však, že je to proti jeho vôli, a vyzval Európsku úniu, aby už Británii neposkytla ďalší odklad. Zvyšné členské štáty Európskej únie schválili v pondelok odklad odchodu Británie do 31. januára 2020. Británia však môže vystúpiť z Únie aj skôr. Poslanci Dolnej snemovne britského parlamentu v utorok večer schválili konanie predčasných parlamentných volieb 12. decembra. Úspešné hlasovanie nasledovalo po mesiacoch patovej situácie v britskom parlamente v otázke brexitu, teda vystúpenia Spojeného kráľovstva z Európskej únie. Podľa posledných prieskumov by Johnsonovi konzervatívci mohli v decembrových voľbách získať najmenej 35 percent hlasov. Parlamentné voľby sa v Británii naposledy uskutočnili v júni 2017, predtým to bol máj 2015. Občania v referende v júni 2016 zahlasovali za vystúpenie Spojeného kráľovstva z EÚ.


Putin bude definitívne kandidovať za prezidenta. Zozbieral podpisy

MOSKVA. Ruská Ústredná volebná komisia (ÚVK) zaregistrovala úradujúceho prezidenta Vladimira Putina ako kandidáta nadchádzajúcich prezidentských volieb. Putin kandiduje ako nezávislý kandidát, preto na registráciu musel zozbierať najmenej 300-tisíc podpisov voličov, pričom z jedného regiónu Ruska ich mohlo byť najviac 7500. Podpisové hárky spolu s ďalšími nutnými dokladmi boli Putinovým štábom do sídla ÚVK doručené 29. januára. Agentúra TASS spresnila, že na Putinovu podporu sa podarilo zozbierať celkovo viac ako 1,6 milióna podpisov. Hárky doručené ÚVK obsahujú podpisy viac ako 314-tisíc ľudí. Prezidentské voľby sa uskutočnia 18. marca a Putin je ich jednoznačným favoritom. Putin sa stal tretím zaregistrovaným prezidentským kandidátom. Registráciou už prešli líder ruských nacionalistov Vladimir Žirinovskij a kandidát Komunistickej strany Ruskej federácie Pavel Grudinin. Obaja boli oslobodení od zhromažďovania podpisov voličov na svoju podporu, pretože ich navrhli a podporili politické strany zastúpené v parlamente. Rozhodnutie ÚVK o registrácii čaká ešte päť potenciálnych účastníkov boja o Kremeľ: Grigorija Javlinského (Jabloko), Borisa Titova (Strana rastu), Sergeja Baburina (Ruský všenárodný zväz), Xeniju Sobčakovú (Občianska iniciatíva) a Maxima Surajkina (Komunisti Ruska).


Novozélandská ministerka porodila syna, do nemocnice prišla na bicykli

Julie Anne Genterová je veľkou podporovateľkou bicyklovania.

WELLINGTON. Novozélandská ministerka pre ženské záležitosti Julie Anne Genterová oznámila, že v utorok večer porodila syna. Tridsaťosemročná politička na svojom konte na Instagrame uviedla, že dieťa je zdravé a váži 4,3 kilogramu. Genterová na seba v nedeľu upútala pozornosť, keď do pôrodnice prišla na bicykli.Ministerka, ktorá je veľkou podporovateľkou bicyklovania, išla do nemocnice v 42. týždni tehotenstva, aby jej lekári vyvolali pôrod umelo. Politička vtipkovala, že cesta do pôrodnice, ktorú absolvovala na elektrickom bicykli, bola "zväčša z kopca".Genterová leží v Auckland City Hospital, kde v júni porodila aj premiérka Jacinda Ardernová. Tá jej už na Twitteri zagratulovala k novému prírastku do "parlamentných jasiel". Loading
 ...


Bollinger B1 má ambície stať sa najpraktickejším elektromobilom

Newyorský startup Bollinger Motors predstavil svoj prvý model, terénne vozidlo, ktoré uvezie viac ako 2,7 tony nákladu.

Väčšina z nás si pod pojmom "elektromobil" predstaví elegantné autá s futuristickými tvarmi a najmodernejšími technológiami. Farmár Robert Bollinger sa rozhodol vyrobiť trocha iné elektrické vozidlo. Bollinger B1 sa nesnaží konkurovať žiadnemu z existujúcich elektromobilov, prináša niečo úplne nové. Je to pracant s minimalistickým dizajnom, na ktorom sa všetko podriaďuje užitočnosti. Okamžite zaujme hranatým krabicovitým dizajnom, ktorý pripomína terénne vozidlá ako Jeep Wrangler alebo Land Rover Defender. Zadná časť karosérie je odnímateľná, vďaka čomu sa môže rýchlo zmeniť na pick-up s nekrytou korbou. Pri pohľade na fotografie robustného a drsne vyzerajúceho automobilu, možno trocha prekvapia jeho pomerne kompaktné rozmery. Na dĺžku meria 3 810 mm, široký je 1 943 mm, strecha siaha do výšky 1 867 mm. Rázvor náprav je 2 667 mm. Vďaka jednoduchému pravouhlému dizajnu je každý milimeter vnútorného priestoru využiteľný - po odstránení dvoch zadných sedadiel je celkový objem nákladového priestoru 2 690 litrov. V ňom je zarátaný aj objem predného nákladového priestoru, ktorý má sám takmer 400 litrov. Veľmi zaujímavým riešením je otvor medzi týmto priestorom a kabínou vozu, ktorý umožňuje prevoz predmetov dlhých ako auto samotné. Samotná kabína je rovnako jednoduchá ako exteriér. Dotykové displeje a iné vychytávky by ste tu hľadali márne, o zábavu posádky sa stará jednoduché rádio. Všetky prístroje sú utesnené, interiér môžete doslova vypláchnuť hadicou. Pred vodičom nájdeme tradičnú prístrojovú dosku s mechanickými "budíkmi". Za pozornosť stojí unikátny otáčkomer. Keďže B1 má dva motory, zobrazovaná hodnota je priemerom ich počtov otáčok. Tieto elektromotory spolu dodávajú výkon 360 koní a krútiaci moment 640 Nm. Každý z nich poháňa jednu nápravu, vďaka čomu má pohon všetkých štyroch kolies. Napriek aerodynamike podobnej menšiemu paneláku zrýchli na stovku za 4,5 sekundy, ručička sa zastaví až na elektronicky obmedzených 200 km/h. Celý automobil stojí na hliníkovom podvozku, ktorý váži len 134 kilogramov. Celková váha vozidla sa vyšplhala na 1,7 tony a je rozdelená presne v pomere 50:50, utiahnuť dokáže ďalšej 2,7 tony nákladu. Na výber bude s dvoma rôznymi kapacitami batérií, 60 alebo 100 kWh, s dojazdom 190 alebo 320 kilometrov. V teréne ich najazdí pravdepodobne o niečo menej, no mal by konkurovať najlepším off-roadom na trhu. Pomôžu mu určite aj nájazdové uhly 56° vpredu, 53° vzadu, a prejazdový uhol 33°. Svetlá výška je nastaviteľná v rozmedzí od 254 do 508 milimetrov. Všetky elektrické súčasti sú utesnené a dokáže sa brodiť vodou do výšky jedného metra po dobu tridsiatich minút. Konečná cena zatiaľ oficiálne známa nie je, niektoré zdroje uvádzajú približne 50-tisíc eur. Výroba by mala začať približne o dva roky, na stránke výrobcu sa Bollinger B1 už dá nezáväzne rezervovať, od začiatku budúceho roka bude príjmať zálohu 1 000 dolárov za záväznú rezerváciu.


Pellegrini zatiaľ Jankovskú neodvolá, naznačil však, že odchod má zvážiť sama

Čaputovej vyhlásenie

Celý prejav

Vyhlásenie Pellegriniho

Reakcia opozície

Matovičov protest

Kepplovej komentár

BRATISLAVA. Premiér Peter Pellegrini zo Smeru zatiaľ neplánuje odvolať štátnu tajomníčku na ministerstve spravodlivosti Moniku Jankovskú. Vo svojom vyhlásení povedal, že zatiaľ je známe len to, že NAKA požiadala Jankovskú o poskytnutie mobilných telefónov. "Rozsudky musia vynášať súdy, nie novinové články," povedal s tým, že treba nechať vyšetrovateľom voľné ruky. Ak sa preukáže, že Jankovská bola v kontakte s Marianom Kočnerom, podľa neho bude rýchlo konať. Pellegrini zvolal tlačovku po vyhlásení prezidentky Zuzany Čaputovej. Tá povedala, že pokiaľ majú orgány činné v trestnom konaní dôvod zaujímať sa o komunikáciu štátnej tajomníčky Moniky Jankovskej, je neobhájiteľné zotrvávať na jednej z najvyšších pozícií na ministerstve spravodlivosti. Pellegrini dodal, že je aj na zvážení samotnej Jankovskej, či jej samotnej alebo strane, ktorá ju nominovala, táto situácia pomáha. Podľa politológa Grigorija Mesežnikova Pellegrini ukázal, že je stále pod tlakom svojho straníckeho šéfa Roberta Fica. Ako Mesežnikov povedal pre agentúru SITA, premiér sa nachádza medzi dvoma mlynskými kameňmi, keďže na jednej strane je to tlak zo strany šéfa Smeru a na strane druhej je to tlak brániť spravodlivosť na Slovensku. „Tento jeho postoj je do istej miery alibistický. Aj keby chcel, tak sa nemôže jednoznačne postaviť na stranu Moniky Jankovskej, keďže tie podozrenia, dokonca už indície voči jej osobe, sú veľmi silné," priblížil politológ. "Už len samotná komunikácia s osobou, ako je Marian Kočner, je totiž na odstúpenie štátnej tajomníčky z jej postu. Jej zotrvanie v tejto pozícii preto neprispieva k dôveryhodnosti v štátne inštitúcie," dodal. V reakcii na vyjadrenia Pellegriniho začne hnutie OĽaNO zbierať podpisy na zvolanie mimoriadnej schôdze Národnej rady, na ktorej chce vysloviť nedôveru predsedovi vlády. "Sme mimoriadne sklamaní tým, akú cynickú hru hrá Peter Pellegrini s ľuďmi túžiacimi po spravodlivosti. Žiadame od neho vyvodenie politickej zodpovednosti voči nominantke Smeru. On sa však vyhovára, že trestnoprávnu zodpovednosť môžu vyvodiť len orgány činné v trestnom konaní," uvádza hnutie vo svojom stanovisku, ktoré médiám sprostredkoval hovorca Matúš Bystriansky. "Namiesto toho, aby Moniku Jankovskú okamžite postavil mimo služby, chce ju nechať akože slúžiť ľuďom až do jej odsúdenia súdmi. Peter Pellegrini tým definitívne dokázal, že nie je novou nádejou Smeru, ale len pokračovateľom najhorších tradícií tejto politickej strany."


Pápež František prijme v septembri príbuzných obetí teroru z Nice

VATIKÁN. Pápež František prijme 24. septembra vo Vatikáne pozostalých po obetiach teroristického útoku z juhofrancúzskeho mesta Nice, kde políciou neskôr zlikvidovaný útočník usmrtil s mraziarenským autom 14. júla 86 ľudí. Informovala o tom v piatok agentúra DPA. Hlava katolíckej cirkvi už krátko po tomto teroristickom čine ostro odsúdila akékoľvek prejavy neznášanlivosti, nenávisti, amoku a násilia. Iba pred dvoma dňami pápež František označil počas rannej bohoslužby francúzskeho katolíckeho kňaza Jacqua Hamela, ktorého pri oltári v jeho kostole vo francúzskom meste Saint-Étienne-du-Rouvray zabili 26. júla militanti z extrémistickej organizácie Islamský štát, za mučeníka. Súčasne naznačil, že kňaz je na ceste k svätosti a vyzval všetkých veriacich, aby mali odvahu odsúdiť takéto zabíjanie ako "satanské". Na omši v intímnej atmosfére kaplnky pápežovho hotela sa zúčastnili Hamelovi príbuzní, 80 členov Hamelovej farnosti a tiež biskup z mesta Rouen Dominique Lebrun. František v kázni vyjadril smútok zo súčasného prenasledovania kresťanov za ich vieru a zabitie Hamela označil za "satanský spôsob prenasledovania".


Britské úrady prešetrujú dominanciu Facebooku a Googlu na trhu

Úrady skúmajú, či internetové platformy nepoškodzujú spotrebiteľov a konkurenciu.

LONDÝN. Britský protimonopolný úrad začal prešetrovať dominantné postavenie firiem Facebook a Google na trhu digitálnej reklamy. Úrad pre hospodársku súťaž a trhy (CMA) uviedol, že skúma, či internetové platformy nepoškodzujú spotrebiteľov a konkurenciu. CMA poukázal na to, že Google a Facebook podľa odhadu spoločne majú 61-percentný podiel na príjmoch z digitálnej reklamy v Británii. Informuje o tom portál cnbc.com.Protimonopolný úrad Veľkej Británie konštatoval, že konkrétne preveruje obavy, že spotrebitelia nemajú dostatok kontroly nad svojimi údajmi. "Hoci platformy často užívateľom poskytujú služby zdarma, väčšia konkurencia na trhu by mohla viesť k tomu, že spotrebiteľom sa platí za ich dáta alebo sa im poskytuje väčšia kontrola nad tým, ako sa ich údaje využívajú," uviedol CMA vo vyhlásení. Úrad dodal, že výsledky svojho prešetrovania zverejní najneskôr 2. júla 2020.


Litva chce plot na hraniciach s Kaliningradom

Náklady na výstavbu má z väčšej časti má uhradiť Únia, ktorá prispeje sumou 25 miliónov eur.

BRUSEL. Litva, ktorá je členským štátom Európskej únie i NATO, sa rozhodla postaviť plot na 130 km dlhých hraniciach s ruskou silne militarizovanou enklávou Kaliningrad. Uviedla tlačová agentúra Belga. Belga, podobne ako aj iné tlačové agentúry, cituje slová litovského ministra vnútra Eimutisa Misiúnasa, podľa ktorého sa Litva pre tento krok rozhodla z viacerých dôvodov. "Dôvody sú tak ekonomické - v snahe zastaviť pašovanie - ako aj geopolitické: v snahe posilniť vonkajšie hranice Európskej únie," vyhlásil Misiúnas. Litovci chcú s výstavbou plota, ktorý bude dlhý 130 km a vysoký dva metre, začať už na jar, pričom projekt by mal byť dokončený do konca tohto roku. "Plot nezastaví tanky, ale bude konštruovaný tak, aby ho bolo ťažké prekonať," spresnil litovský minister vnútra. A dodal, že plot by mal zabrániť aj možným provokáciám na tomto úseku hraníc. Náklady na výstavbu plota z väčšej časti má uhradiť EÚ, ktorá prispeje sumou 25 miliónov eur. Zvyšných 3,6 milióna eur poskytne litovská strana. Ruská enkláva Kaliningrad sa nachádza v priestore medzi Baltským morom a dvoma členmi NATO a EÚ - Poľskom a Litvou. Obe tieto krajiny sa netaja vysokou mierou nedôvery voči Moskve, najmä po tom, ako Rusko v marci 2014 anektovalo ukrajinský polostrov Krym.


Slovensko má podľa Financial Times veľkú šancu získať liekovú agentúru Únie

Silnými uchádzačmi sú aj Taliansko, Holandsko a Dánsko.

LONDÝN, BRATISLAVA. Bratislava a Miláno sú na čele uchádzačov o získanie sídla Európskej agentúry pre lieky (EMA) po brexite. Uvádza to vo štvrtok britský denník Financial Times s tým, že ide o tvrdý lobingový zápas, ktorý tento mesiac vyvrcholí. Denník cituje vysokopostavených diplomatov, podľa ktorých ponuky Slovenska a Talianska vyčnievajú v tomto súboji 19 krajín. Silnými uchádzačmi sú aj Amsterdam a Kodaň. EMA so sídlom v Londýne sa pokladá za klenot v korune viac ako 40 špecializovaných agentúr Európskej únie (EÚ) a ministri rozhodnú o jej novom sídle v tajnom hlasovaní 20. novembra, pripomínajú Financial Times. Agentúra má 900 zamestnancov na plný úväzok a hrá dôležitú úlohu pri schvaľovaní nových liekov na trh EÚ. Diplomati hovoria, že bratislavská ponuka zaujala aj napriek tomu, že viac ako 70 percent zamestnancov by dalo podľa agentúry výpoveď, ak by sa presťahovala do slovenskej metropoly. Slovenskú ponuku považujú predstavitelia za najsilnejšiu zo strednej a východnej Európy - regiónu, kde nie je umiestnených tak veľa európskych agentúr. Slovensko, člen eurozóny, sa tiež v Bruseli považuje za baštu aspoň nejakého cítenia v prospech EÚ v regióne čoraz nepriateľskejšom voči európskej integrácii. Britský denník tiež pripomína, že Bratislava je blízko Viedne, ktorá sa tiež zaujíma o sídlo tejto agentúry. Predstavitelia EÚ varujú pred rozruchom, ak aspoň jednu agentúru nepridelia jednej z desiatich stredo- a východoeurópskych krajín, ktoré vstúpili do EÚ v roku 2004. Slovenský premiér Robert Fico (Smer) na októbrovom summite EÚ v Bruseli uviedol, že kvalitne vypracovanú prihlášku Bratislavy ocenila aj Európska komisia (EK). Vyzdvihol, že podľa EK sme splnili všetky relevantné kritéria a sme schopní zabezpečiť kontinuitu práce tejto inštitúcie, ktorá sa má z Londýna presťahovať na iné miesto pre odchod Veľkej Británie z EÚ. Získať EMA by bolo podľa Fica dobré aj preto, že by sa tak dosiahla určitá "geografická rovnováha" medzi krajinami EÚ a Slovensko by zároveň získalo európsku agentúru, ktorú ako jedna z mála krajín Únie doposiaľ ešte nemá. Slovákov v ich úsilí podľa premiéra podporuje aj celý blok Vyšehradskej štvorky (V4).


V Španielsku havaroval vlak, desiatky ľudí utrpeli zranenia

MADRID. V meste Summa neďaleko Madridu vrazil medzimestský vlak do bariéry na konci trate. Pri nehode bolo zranených 45 ľudí, štyria z nich vážne. Španielsky železničný prepravca RENFE informoval, že nehoda sa stala o 15:37 v dvojposchodovom vlaku smerujúcom z Madridu na jeho poslednej zastávke v železničnej stanici Alcala de Henares. Príčinu nehody vyšetrujú. Doprava z a do hlavného mesta funguje bez obmedzení, niektoré vlaky ale môžu meškať.


Koalíciu progresívcov a Spolu povedie do volieb Truban

Líder bude Truban

Rozhovor s Trubanom

Komentár Tkačenka

Profil Trubana

Video

BRATISLAVA. Lídrom spoločnej kandidačnej listiny koalície Progresívne Slovensko (PS) a Spolu do parlamentných volieb bude Michal Truban. Miroslav Beblavý bude programovým lídrom. Oznámili to v piatok na tlačovej konferencii v Bratislave. Beblavý poukázal na to, že koalícia sa dohodla na spolupráci pred parlamentnými voľbami a darí sa im to aj po eurovoľbách. "Vieme spolupracovať a zároveň sme odlišní," poukázal Beblavý. Zároveň verí, že spoločná dohoda je najlepším rozhodnutím pre budúcnosť koalície PS a Spolu aj pre Slovensko. Poznamenal, že ich dohoda nie je výsledkom súboja a nemá víťaza, ani porazeného. Predseda Spolu bude na spoločnej kandidátke koalície programovým lídrom a kandidátom na podpredsedu vlády pre reformy a ministra financií. Truban bude okrem volebného lídra zároveň aj kandidátom koalície na premiéra. Truban poznamenal, že Slovensko potrebuje veľké činy. "Verím, že Slovensko posunieme výrazne dopredu. Čaká nás ťažké obdobie," uviedol. Podotkol, že v najbližšom čase budú pripravovať kandidačnú listinu a pripravovať aj spoločný program. Ako doplnil, súčasťou dohody sú aj nominácie tieňovej vlády. Na otázku, či bude koalícia uvažovať aj o spolupráci so stranou Andreja Kiska Za ľudí Truban poznamenal, že sa s bývalým prezidentom rozprávali vo štvrtok (11. júla). Doplnil, že novovznikajúca strana by mala mať úvodný snem na jeseň, a potom sa uvidí, či budú spolupracovať, alebo nie. Progresívne Slovensko a Spolu spolupracovali už v koalícii napríklad pri májových eurovoľbách, ktoré takto v spojenectve vyhrali. O spolupráci hovoria aj s inými stranami. Pred pár dňami sa dohodli s KDH, ide o pakt o neútočení počas volebnej kampane.


Britská vláda sa dohodla o brexite, nechce voľný trh služieb

Británia má záujem vytvoriť spoločný trh s Úniou len pre tovary.

LONDÝN. Britská vláda premiérky Theresy Mayovej sa v piatok neskoro večer dohodla na spoločnej pozícii Veľkej Británie k otázke brexitu. Rozhodnutie padlo až po takmer dvanástich hodinách rokovania za zatvorenými dverami, počas ktorého ministri nemali pri sebe ani mobily, aby nedochádzalo k neželaným únikom informácií. Ako po rokovaní oznámila Mayová, základom spoločnej pozície britskej vlády je to, že krajina sa na ďalších rokovaniach s EÚ bude uchádzať o vytvorenie zóny spoločného trhu s úniou, ktorá sa ale bude týkať len tovarov a nie služieb. Svetové médiá to hneď komentovali s tým, že Londýn si zo spoločného trhu vyberá len to, čo sa mu hodí, a agentúra Associated Press pripomína, že Veľká Británia je silná práve v sektore služieb, ktoré by chcela ponechať mimo zóny voľného obchodu. Dohoda v rámci britskej vlády, hoci bola pre názorové odlišnosti medzi jednotlivými ministrami veľmi komplikovaná, je ešte tou jednoduchšou časťou rokovaní. Omnoho náročnejšie môžu byť ďalšie rokovania o vystúpení krajiny z EÚ so samotnou úniou. Viacerí jej predstavitelia totiž v minulosti opakovane zdôrazňovali, že nenechajú Londýn zo spoločného trhu "vyberať si hrozienka", teda len to, čo sa mu hodí.


Najmenej 26 civilistov prišlo v nedeľu v Sýrii o život počas tureckej ofenzívy
 Kurdi dobyli Ras al-Ajn
Ďalšie obete
 Američania sa sťahujú
 Trump varuje Turecko
 Sýria ide na pomoc
 Členovia IS ušli
 Zastavujú vývoz
 Reakcia Erdogana
 Postoj Slovenska

Turecká ofenzíva si vyžiadala už najmenej 60 obetí z radov civilistov.

BEJRÚT. Najmenej 26 civilistov prišlo o život v nedeľu v severovýchodnej časti Sýrie po tom, ako Turecko a jeho spojenci pokračovali vo vojenskej operácii proti kurdským silám. Informovala o tom agentúra AFP s odvolaním sa na Sýrske pozorovateľské centrum pre ľudské práva (SOHR). Desať ľudí podľa SOHR zomrelo pri tureckom leteckom útoku na konvoj, ktorý prevážal civilistov a novinárov. SOHR oznámilo, že pri útoku zomrel i novinár. Národnosť obete však bezprostredne neuviedlo. Turecká ofenzíva proti Sýrskym demokratickým silám (SDF) vedených Kurdmi na severovýchode Sýrie, ktorá sa začala minulú stredu, si vyžiadala už najmenej 60 obetí z radov civilistov. O život prišlo podľa SOHR aj 104 bojovníkov Sýrskych demokratických síl (SDF) vedených Kurdmi. OSN medzitým vyhlásila, že boje na severovýchode Sýrie vyhnali z domovov najmenej 130-tisíc ľudí, pričom mnoho ďalších sa zrejme ešte vydá na cestu.


Ústavnoprávny výbor bude riešiť Ficovu prax zrejme až v stredu

Poslanci začnú diskutovať o nových sudcoch v stredu o 14. hodine.

BRATISLAVA. Ústavnoprávny výbor Národnej rady SR v utorok pravdepodobne nebude riešiť právnickú prax expremiéra Roberta Fica (Smer), ktorý sa uchádza o post ústavného sudcu. Na svojom oficiálnom účte na sociálnej sieti to stručne uviedol opozičný poslanec a člen výboru Ondrej Dostál (SaS). "Výbor dnes vraj nebude," informoval stručne Dostál. Výbor pritom musí vyriešiť situáciu s praxou iba pri Robertovi Ficovi, ktorý ako jediný nedostal zatiaľ odporúčanie o splnení podmienok. Fico mal doložiť potrebnú 15-ročnú právnickú prax už 23. januára tohto roka, keď absolvoval verejné vypočutie. Expremiér medzičasom doručil výboru ďalšie dokumenty, ktoré majú jeho prax preukázať. Uchádzačov je v súčasnosti 39 po tom, ako sa vzdala nominácie šéfka policajnej akadémie Lucia Kurilovská. Poslanci Národnej rady SR začnú diskutovať o nových ústavných sudcoch v stredu o 14. hodine.Parlament zvolí 18 kandidátov, z ktorých následne prezident vymenuje polovicu. Podľa súčasných pravidiel musí získať uchádzač o post sudcu Ústavného súdu SR nadpolovičnú väčšinu hlasov prítomných poslancov, najmenej však 39. Kým predstavitelia koaličných strán presadzujú tajnú voľbu, opozícia a mimovládne organizácie žiadajú verejnú voľbu. Deviatim sudcom Ústavného súdu SR vyprší funkčné obdobie 16. febuára.


Šufliarsky má náhradu, Čižnár vymenoval za prvú námestníčku Kováčikovú

BRATISLAVA. Generálny prokurátor Slovenskej republiky Jaromír Čižnár vymenoval do funkcie prvej námestníčky generálneho prokurátora Vieru Kováčikovú. TASR o tom informovala hovorkyňa Generálnej prokuratúry (GP) Andrea Predajňová. Urobil tak po absolvovaní osobného pohovoru a prijatí administratívnych a personálnych úkonov," doplnila. "JUDr. Viera Kováčiková je dlhoročnou prokurátorkou, ktorá má za sebou výborné výsledky práce. V rezorte prokuratúry pôsobí viac ako 40 rokov, je rešpektovanou prokurátorkou nielen v rezorte prokuratúry, ale aj v odborných kruhoch. Jej odbornosť, prirodzená autorita a morálne kvality, ako aj manažérske schopnosti rozhodli pre jej voľbu," uviedol Čižnár. Kováčiková pôsobí v rezorte prokuratúry od roku 1978, začínala ako právna čakateľka na Okresnej prokuratúre v Trenčíne. Do funkcie prokurátorky bola menovaná v roku 1980. V rokoch 1995-1996 vykonávala funkciu okresnej prokurátorky v Trenčíne, od roku 1997 po súčasnosť bola krajskou prokurátorkou v Trenčíne. Pôsobila v Justičnej akadémii ako členka skúšobnej komisie pre oblasť ústavného práva. Je členkou výberovej komisie Generálnej prokuratúry SR a Krajskej prokuratúry Trenčín. V novej pozícii nahradí Kovačíková Petra Šufliarskeho. Ten požiadal o uvoľnenie zo svojho postu k 1. aprílu po medializácii jeho komunikácie s kontroverzným obvineným a už aj obžalovaným podnikateľom Marianom K. Následne Čižnár jeho rezignáciu aj prijal. Podľa rozhodnutia generálneho prokurátora bol Šufliarsky vzhľadom na odborné skúsenosti zaradený na odbor legislatívy a ústavného práva GP SR. "Ďalší postup bude, že od 1. apríla prestáva byť pán Šufliarsky prvým námestníkom generálneho prokurátora. Rozhodnem o jeho zaradení a komunikáciu ako takú (s obvineným Marianom Kočnerom, pozn. TASR) predložím etickej komisii, ktorá nech zaujme stanovisko, či došlo len k porušeniu etického kódexu, alebo k disciplinárnemu previneniu," uviedol koncom marca Čižnár. "Chcem zdôrazniť, že pán Šufliarsky sa nebavil o konkrétnych trestných veciach," dodal vtedy Čižnár na margo komunikácie s Marianom Kočnerom. Vylúčil tiež jej súvis s vraždou novinára Jána Kuciaka. Komunikácia podľa jeho názoru nebola "až taká cudzia", ich vzťah skôr vyzeral ako priateľský. Ocenil dlhodobú prácu Šufliarskeho, ktorý podľa neho pre fungovanie prokuratúry urobil veľa.


Štart japonskej rakety MOMO sa skončil neúspechom

TOKIO. Štart rakety MOMO vyrobenej súkromnou japonskou firmou sa v sobotu skončil neúspechom. Výrobca rakety, spoločnosť Interstellar Technologies, informoval, že raketa krátko po štarte spadla a vybuchla. Informovala o tom v sobotu televízna stanica SKY News. Raketa štartovala z oblasti mesta Taiki na ostrove Hokkaidó. Podarilo sa jej vyletieť do výšky len niekoľko desiatok metrov, potom z časti, kde sa nachádzali motory, začal vychádzať čierny dym. Po náraze na zem raketa vybuchla a na mieste jej dopadu - v tesnej blízkosti štartovacej plošiny - vypukol požiar. Nikto však pri ňom nebol zranený. Plamene sa podarilo rýchlo uhasiť. Spoločnosť Interstellar Technologies teraz analyzuje príčiny neúspešného štartu svojej rakety. Neúspechom sa skončil aj let prvej rakety MOMO vlani v júli. Vtedy bol problém s vysielaním telemetrických údajov do riadiaceho centra. V dôsledku toho padlo rozhodnutie o vyradení motorov rakety, ktorá potom spadla do vôd Tichého oceánu. Raketa MOMO má desať metrov a váži okolo tony. Mala by byť schopná vyletieť do výšky okolo 100 kilometrov. Cieľom spoločnosti Interstellar Technologies, ktorú založil japonský podnikateľ Takafumi Horie, je vynášať mikrosatelity na suborbitálne a orbitálne dráhy.


Polícia v Chorvátsku zachránila migrantov uväznených v drevenej debne

Sedem členov iránskej rodiny oznámilo, že požiada o medzinárodnú ochranu.

ZÁHREB. Chorvátska polícia zachránila v utorok deväť migrantov uväznených v drevenej debne umiestnenej vo vozidle s poľským evidenčným číslom, ktoré riadil ukrajinský pašerák ľudí. Informovala o tom agentúra HINA. Policajti zastavili vozidlo na diaľnici Záhreb-Lipovac pri odpočívadle Rastovica. Počuli, ako sa zo skrutkami uzatvorenej debny, používanej na prepravu častí strojov, ozývajú rozrušené hlasy. Debnu otvorili a objavili v nej troch mužov, dve ženy a štyroch maloletých, ktorým tak pravdepodobne zachránili život, uviedlo chorvátske ministerstvo vnútra. Migrantom sa okamžite dostalo lekárskej pomoci. Vyšetrovatelia zistili, že ide o cudzincov, ktorí nelegálne prekročili hranice. Sedem členov iránskej rodiny im oznámilo, že požiada o medzinárodnú ochranu. Dvaja irackí občania túto možnosť odmietli a umiestnili ich do centra pre cudzincov. Ukrajinského pašeráka (21) zatkli pre podozrenie z nelegálneho vstupu na územie Chorvátska. Na chorvátsko-slovinskom hraničnom priechode Macelj zatkli ďalších dvoch mužov, poľských občanov, a to pre podozrenie z prepojenia na tento zločin.


Bývalý skinhed: Milovať svoju krajinu, neznamená nenávidieť ostatných

Väčšinu extrémistov spočiatku neosloví rasizmus, ale túžba po rešpekte a moci, tvrdí bývalý americký neonacistický skinhed CHRISTIAN PICCIOLINI.

„Už nemám hánku,“ ukazuje Christian Picciolini svoje päste po otázke na svoju násilnícku minulosť. Na pravej ruke mu jeden kĺb chýba. K americkým skinheads sa pridal, keď mal len trinásť rokov. V tom čase pripomínali skôr gang bitkárov než dobre organizované nacistické hnutie. Pomáhal ho formovať a vtĺkal ostatným do hlavy myšlienky o rasizme a nenávisti. Dnes chodí po svete a hovorí ľuďom, že sa mýlil. K skinhedom ste sa pridali, keď vás ako trinásťročného oslovil holohlavý muž a povedal vám, aby ste nefajčili marihuanu. Prečo to na vás tak zapôsobilo?  „Za celý môj život to bol prvý dospelý človek, ktorý mi povedal, že ak s tým neprestanem, poškodí mi to. Moji rodiča by mi to len zakázali a obávali by sa, čo povedia susedia. To ma však vôbec nezaujímalo. Keď mi tento chlap povedal, že marihuana ma urobí ľahšie manipulovateľným, vedel som, že to nechcem.“ Imponovali vám krátke vlasy a naleštené kanady?  „Chcel som byť ako on. Bol mocný a múdry, kým ja som sa cítil veľmi slabý. Mal na mňa veľký vplyv.“ Takže nacizmus a nenávisť k iným rasám s tým nemala nič spoločné?  „Väčšinou pri regrutovaní používajú jemnejší jazyk. Prirovnal by som to k drogám. Keď ľudia začínajú s drogami, dajú si len trochu ľahšej drogy a časom skúšajú čoraz tvrdšie a tvrdšie. Oni vedia, že ak budú odovzdávať jemnejšie odkazy, prilákajú viac ľudí. Až potom, keď sa ľudia dostanú medzi nich, jazyk sa zmení na čisto nenávistný. My sme nováčikom nehovorili o židovských médiách, ale o liberálnych médiách. Nehovorili sme, že máme problém s Mexičanmi, ale s migráciou.“ Od začiatku ste vnímali, že ste bystrejší ako väčšina ľudí vo vašej skupine. Ako by ste ich opísali?  „Je tam veľa múdrych ľudí. Bez ohľadu na to však všetci riešia svoju identitu, kam patria a čo je zmyslom ich života. Ja som sa napríklad pri šírení nacizmu cítil veľmi vznešene. Ľudia, ktorí k nim prichádzajú, sú takisto veľmi nahnevaní. Lídri to vedia šikovne využiť a túto nenávisť nasmerovať na špecifickú skupinu: Viem, že si naštvaný, nemáš prácu, nemáš vzdelanie a všetko je to ich chyba. Vždy ide o to zvaliť vinu na niekoho iného, namiesto toho, aby človek pracoval sám na sebe.“ Nie sú extrémisti len hlúpa časť spoločnosti, s ktorou sa podľa niektorých nedá nič urobiť? „Nie sú hlúpi. Určite sa tam nájdu ľudia s nízkym vzdelaním, ale na druhej strane vidieť, ako sa inteligentnejší z nich dostávajú do parlamentu. Pri extrémizme oveľa viac ako intelekt hrá rolu túžba po moci a strach, že človek o túto moc príde. Títo ľudia potom manipulujú ostatnými, aby si moc udržali.“ V časti spoločnosti panuje názor, že s neonacistami sa nestretáva, pretože v deväťdesiatych rokoch pravidelne napádali ľudí na uliciach. Vy naopak hovoríte o vzájomnom spoznávaní sa. Prečo by mali slušní ľudia chodiť s extrémistami na pivo?  „Pretože vás títo ľudia môžu zbiť na ulici znovu. Ak nezačneme týchto ľudí oslovovať, problém bude len narastať. K mojej práci pristupujem ako k liečeniu choroby. Ak je niekto chorý na rasizmus, tak sa snažím do jeho života vstúpiť a dať si s ním to pivo. Ale takisto viem, že vonku je množstvo ľudí, ktorí ešte len môžu ochorieť. A preto sa im snažím dať liek ešte predtým, než ich choroba napadne.“ Vždy je to o zvaľovaní viny na niekoho iného Máme sedieť s niekým agresívnym pri jednom stole?  „Ak si dáte pivo s neonacistom, pravdepodobne zistíte, že máte veľa vecí spoločných. Nemyslím ideologicky, ale na bežnej ľudskej úrovni. Ak sa s niekým stotožníte v obyčajných ľudských záležitostiach, je jednoduchšie porozumieť aj ostatným veciam. Možno potom takýto človek pochopí, prečo sú jeho názory nesprávne.“ Platí to aj o pozývaní do diskusií? V knihe opisujete, ako si moderátorka Oprah Winfrey do svojej šou pozvala skinhedov a skončilo sa to tým, že ju prirovnávali k opici.  „Nemyslím si, že je dobrý nápad takýmto ľuďom poskytovať verejný priestor. Ani keď sa dostanú do parlamentu. Robí ich to legitímnymi a normálnymi. Oprah vtedy ešte len začínala a myslím si, že chcela upútať pozornosť. Dnes by to už neurobila. Zaujímavé je, že o dvadsať rokov ich mala vo svojej šou znovu a oni sa jej tam ospravedlňovali. Verím v slobodu slova, ale neverím v to, že si títo ľudia zaslúžia mediálny priestor, aby šírili svoje myšlienky.“ Veľa ste sa venovali extrémistickej hudbe. Bola to najefektívnejšia metóda, ako lákať nováčikov?  „Kedysi to býval najefektívnejší nástroj, ale už to nie je také silné ako v osemdesiatych a deväťdesiatych rokoch. Teraz je najsilnejšou zbraňou internet. Je oveľa lacnejší, má väčší zásah a stačí tam len nechať informáciu, ktorú si ľudia sami nájdu.“ V poslednom období sa však extrémisti u nás čoraz viac snažia pretlačiť do bežných klubov. Ako by spoločnosť mala zareagovať?  „Ak je to legálne, tak z tohto pohľadu sa asi veľa robiť nedá. Napriek tomu, ak ľudia vidia, že sa niečo takéto deje, mali by o tom hovoriť. Nemali by sa skrývať alebo naopak byť k týmto ľuďom násilní, pretože extrémizmus bude len rásť. Musíme sa naučiť ľudí vzdelávať a vysvetľovať im, prečo sa na takéto akcie nechodí. Stačí aj normálna konverzácia, nech vidia, že aj my sme normálni ľudia a nemajú sa čoho báť.“ Extrémisti však tvrdia, že nešíria nenávisť, ide o normálny koncert, kde sa spieva o pravde.  „Ja týmto koncertom neverím, pretože je to čistá propaganda. Šikovne formulujú svoje myšlienky tak, aby to bolo legálne.“ S neonacizmom ste skončili, pretože ste si našli manželku, mali s ňou dieťa a vaše priority sa zmenili. Je dospelosť dôvodom aj pre ostatných odídencov?  „Dôvodov je veľa. Niektorí sa začali stretávať s ľuďmi z menšín a zistili, že ich už viac nedokážu nenávidieť. Niektorí si postupne uvedomili, že táto ideológia nie je pravdivá a iní zas už nevládali v sebe živiť nenávisť.“ Aké ťažké je opustiť takúto skupinu?  „Pre mňa to bolo veľmi ťažké, aj keď som už neveril ich ideológii. Odchodom som stratil aj svoju identitu, kamarátov a všetko, čo som považoval za dôležité. Začať niekde, kde som skončil ako štrnásťročný, nie je jednoduché. Na rovnakom princípe fungujú sekty.“ Preto ste rozbehli program na pomoc ľuďom, ktorí chcú opustiť takéto hnutia?  „Áno a máme veľmi dobré skúsenosti. Len prvý rok nás kontaktovalo asi 50 ľudí, s ktorými môžeme pracovať.“ Nemajú aktívni skinhedi pocit, že ste ich zradili?  „Áno, píšu mi každý deň, ale skúšam s nimi hovoriť. Jedného som stretol aj v pizzérii tu v Bratislave. Skúsim mu doniesť svoju knihu.“ Vy ste túžili po zbraniach. Mali by sme sa na Slovensku báť ľudí, ktorí v lesoch nacvičujú streľbu a kladenie mín?  „Je rozdiel medzi nacionalizmom a patriotizmom. Patriotizmus je lojalita ku krajine a akceptovanie všetkých ľudí v krajine, ku ktorej som lojálny. Nacionalizmus je izolovanie krajiny od ostatných. Nepoznám ľudí, o ktorých hovoríte, ani ich hodnoty. Ale ak sa chcú izolovať od zvyšku Európy, nie je to dobré.“ Čo hovoríte ako bývalý skinhed na vzostup extrémizmu v západnom svete? „Desí ma to, lebo to prezentuje všetko, proti čomu som. Američania menia svoje hodnoty, náš vzťah k demokracii a inakosti. To nie je Amerika, ktorú milujem. V Európe je to tiež strašidelné, pretože sa tu opakuje história. Krajná pravica sa dostáva do parlamentov a chce vytlačiť všetkých, ktorí podľa nej nepatria do krajiny.“ Niektorí si vzostup extrémizmu vysvetľujú ako vzburu prehliadaného bieleho muža. Čo si o tom myslíte?  „Je to strach zo straty moci. Kedysi mal biely muž všetku moc. Keď niekto ohrozuje túto štruktúru, tak sa vystraší a má pocit, že všetci naňho zabudli. Bieli muži pritom stále kontrolujú celý svet. Je čas, aby ľudia pochopili, že ženy sú rovnocenné, že menšiny by mali mať rovnaké príležitosti a malé množstvo ľudí nemôže kontrolovať život väčšiny.“ Slovenský preklad knihy Romantické násilie od Christiana Piccioliniho vychádza 7. februára 2017. Bude možné si ho kúpiť len spolu s denníkom SME na stánkoch a predajných miestach za cenu 1 euro.


Pogba sa odchodu z United nebráni, Solskjaer to považuje za letné špekulácie

Anglický klub sa momentálne pripravuje Austrálii.

PERTH. Anglický futbalový klub Manchester United sa momentálne pripravuje na nový ročník Premier League v ďalekej Austrálii, kde v rámci desaťdňového sústredenia odohrá dva duely proti domácemu Perthu Glory a Leedsu United. S tímom odcestovali aj dve nové letné akvizície - Aaron Wan-Bissaka s Danielom Jamesom. Najväčšiu pozornosť však púta Paul Pogba. Francúzsky stredopoliar sa dlhodobo netají tým, že je ochotný prestúpiť do iného európskeho veľkoklubu. Najčastejšie sa skloňujú španielsky Real Madrid a taliansky Juventus Turín. "Prežil som skvelé tri roky v Manchestri, ale myslím si, že nastal správny čas, aby som si našiel novú výzvu niekde inde," uviedol ešte v júni Pogba. "Počas leta je vždy veľa špekulácií ohľadom všetkých hráčov. Pre mňa je to tradičný biznis. Ak ste v Manchestri United, očakávate túto situáciu. Nemáme však žiadne konkrétne ponuky na žiadneho z futbalistov a Paul Pogba má u nás dlhodobý kontrakt. Sme Manchester United a nepredávame hráčov," zareagoval hlavný tréner Ole Gunnar Solskjaer po príchode do Austrálie. Pogba prišiel do Manchestru v auguste 2016 z turínskeho Juventusu a na Old Trafford má platnú zmluvu do júna 2021. Zatiaľ odohral v drese United 142 súťažných zápasov, v ktorých strelil 31 gólov a na ďalších 29 prihral. S klubom však získal iba dve trofeje za prvenstvo v Európskej lige a Anglickom ligovom pohári. "Ak je na trávniku, správa sa ako profesionál a tvrdo pracuje. Na tréningu bol fantastický a jeho prístup ma nikdy neznepokojoval," povedal nórsky lodivod, ktorý nahradil na lavičke United Portugalčana Josého Mourinha. Práve s ním mal Pogba v minulosti viaceré nezhody a už vtedy sa spomínal jeho odchod z anglického tímu. Odlišný pohľad na budúcnosť majstra sveta z roku 2018 má agent Mino Raiola, ktorý chce svojho klienta dostať z Manchestru čo najskôr. "Hráč neurobil nič zlé. Vždy rešpektoval pravidlá a správal sa ako profesionál v každom ohľade. Klub však pozná jeho pocity už dlhšiu dobu a ja verím, že čoskoro nájdeme uspokojivé riešenie," dodal kontroverzný hráčov zástupca.